text:
Mu nama yahuje inzego zitandukanye ku igenamigambi ry’Intara y’Uburasirazuba mu mwaka 2015-16, hafashwe ingamba ko igenamigambi rigomba kujyana n’imbaturabukungu ya EDPRS 2 ya 2018 n’izindi gahunda igihugu cyihaye.
Hemejwe ko mu bikorwa byose, hagaragazwa neza aho abantu bageze n’aho bagana.
Mu igenamigambi ry’iyo Ntara, harebwe uburyo ibikorwa byateganijwe Akarere ku kandi, bose bahuriza ku kongera umusaruro w’ubuhinzi n’ubworozi, kuvugurura imiturire mu by’icyaro n’imijyi, kongera ibikorwaremezo nk’imihanda, amazi n’amashanyarazi, kuzamura ubukungu no kongera imishinga itanga akazi mu Turere n’ibindi.
Mu rwego rw’imiturire, Umunyamabanga wa Leta ushinzwe ingufu yasabye inzego z’ibanze gushyira imbaraga mu gutuza abantu mu Mididugudu kugira ngo byorohere Leta nayo kubagezaho ibikorwaremezo, kuko kugenda bigezwa ku muntu umwe umwe bihenze.
Guverineri w’Intara, Uwamariya Odette yasabye ko abantu bagomba gutekereza byagutse ku bijyanye n’imiturire, kuko ngo bitagenze bityo mu myaka iri imbere abantu bazabura aho batura.
Yasabye abantu gutekereza uburyo bwo kubaka bajya hejuru mu rwego rwo gukoresha ubutaka neza kugira ngo haboneke ubutaka bishobora gukorerwaho ibindi birimo nk’ubuhinzi n’ubworozi.
Yagize ati "Usanga umuntu yubaka inzu ifite igipangu gifite imbuga itagira uko ingana avuga ko ari aho abana bazakinira nyamara nta mwana n’umwe arabyara.”
By’umwirariko muri Ntara ngo hatuwe n’abantu benshi cyane, ngo n’ubwo gutura mu Midugudu bigeze kuri 95%, imiturire mu Mujyi muri buri Karere ngo hamaze gupimwa ubuso kuri hegitare 500 zizakoreshwa hagendewe ku gishushanyombera cy’Umujyi.
Ati "Ibyo bizaturinda ingaruka zo gusenya ibyo twubatse kandi turinde na Leta gutakaza amafaranga menshi yakoreshaga mu gusenya no gutanga ingurane ku hagiye gukorerwa ibikorwa bishya.”
Mu bindi bibazo bikunze kugaragara bigomba kwitabwaho mu guhuza ubutaka no guhinga igihingwa cyatoranijwe, ngo hari aho usanga igihingwa ari kimwe ku butaka bwahujwe nyamara ngo umusaruro udasa, hamwe bimeze neza ahandi bimeze nabi.
Kuba iryo genamigambi rikozwe hakiri kare, Uwamariya avuga ko iyo igenamigambi rikonzwe neza kandi kare bituma haba umusaruro mwiza kuko biba byaganiriwe kandi abantu hahuje imbaraga, kuruta uko ubundi wasangaga abantu bakora mu buryo butandukanye, kandi bose bakorera umuturage umwe.
Iyo nama yitabiriwe n’abayabozi batandukanye mu Turere, ibigo ndetse n’abafatanyabikorwa mu iterambere ry’Intara.
Baganiriye no ku buzima bw’abatuye iyo Ntara, birimo imibereho myiza, itangwa rya serivisi, ubutabera, umutekano n’ibindi.


c: text/html

text:
Ubwo Ikigo cy’igihugu gishinzwe iterambere (RDB) cyaganiraga n’abanyiri amahoteli yo mu Rwanda biga ku bikenewe gukosorwa kugira ngo ubwo hitegurwa Inama y’isi yiga ku bukungu (World Economic Forum) abazitabira iyi nama bazakirwe neza, abanyamahoteli bagaragaje ko babangamiwe n’abatangiza ishoramari rya hoteli bagahita babatwarira abakozi.
Nta tegeko ririho mu Rwanda ribuza umukozi kujya aho abona hamunogeye hamufasha kwibeshaho neza ariko abafite hoteli mu Rwanda bemeza ko iyo umukozi wabo agiye ahandi baba barenganyijwe kuko ngo baba baramuhaye amahugurwa ahenze kugira ngo azabakorere neza nk’uko Consolate Ruboneka nyiri Hotel des Mille Collines abitangaza.
Yagize ati “Nta bunyangamugayo buba burimo kugira ngo mfate umukozi w’abandi, kereka wenda baramuretse, yaragiye ariko kuza gushakira abakozi ku yindi hoteli ubashukisha ibindi bintu ni ikibazo kidukomereye twagira ngo nka RDB mudufashe kuko tuba twaratanze byinshi tubahugura.”
Kimwe n’abandi bayobozi b’amahoteli atandukanye abarizwa mu Rwanda, ntabwo ibyo RDB yitaga ibibazo bishobora kuzatuma abazitabira inama ya WEF bahabwa serivise zidahwitse babibonye nk’ibikomeye cyane ko byinshi mu byo RDB yaberetse bavuga ko ari ibintu bishobora gukemuka no mu munsi umwe, igihangayikishije akaba ari ubujura bw’abakozi bushingiye ku bushobozi.
Icyakora n’ubwo abanyamahoteli bashakira igisubizo kuri RDB n’urwego rw’amahoteli nk’ababahagarariye, igisubizo bahawe na Belise Kariza ushinzwe ubukerarugendo muri RDB kigaragaza ko ba nyiri amahoteli ari bo bakwishakira igisubizo binyuze mu kongera ubushobozi n’ireme ry’ibyo bakora.
Ati “Mwakwibaza impamvu uwo mukozi agiye! Ni amafaranga! Ni isi ya kompetisiyo nyine. Rero niba ari amafaranga cyangwa ubundi bwishingizi ahawe navuga ko ntacyo twabihinduraho, ni ibintu bidashobora gukorwa ako kanya ahubwo aho kugira ngo duhore tubyinubira reka tubyirinde tubahe ibyo bashaka.”
Ibyo RDB yifuza ko amahoteli cyane cyane ayazakira abazitabira WEF yakosora ni isuku mu mahoteli ikeneye kwitabwaho hamwe na hamwe, kwakira neza abakiliya bahabwa serivise bakeneye kandi vuba, ndetse n’ibiribwa bikazateguranwa ubuhanga hirindwa kuvanga ibibisi n’ibihiye.
RDB ivuga ko hazakorwa ibishoboka byose ngo icyizere u Rwanda rwagiriwe cyo kwakira iyi nama yo ku rwego rw’isi kizagumeho.
Umuyobozi wa RDB Gatete Francis yagize ati “Ni ishema ku gihugu cyacu kuba kizakira inama ikomeye nk’iriya kandi no ku bukungu nta washidikanya ko tuzungukiramo byinshi kandi inama nk’iyi iyo igenze neza iba ishobora kuzana n’izindi ejo cyangwa ejobundi.”
Inama y’isi yiga ku bukungu izabera i Kigali guhera tariki ya 11 kugeza ku ya 13 Gicurasi 2016, biteganyijwe ko izitabirwa n’abantu barenga 1500 harimo n’abakuru b’ibihugu 11.
Urwego rw’igihugu rushinzwe imfungwa n’abagororwa (RCS) rurishimira ko ku nshuro ya mbere abana bafungiye muri gereza y’abana ya Nyagatare bakoze ibizamini bya Leta bisoza amashuri abanza n’icyiciro (...)
Polisi y’u Rwanda ikorera mu karere ka Kicukiro yafatanywe kashe 39 zitandukanye umunyeshuri witwa Tuyishime Bernard wiga ibijyanye no gukora amazi mu Ishuri ry’Ubumenyingiro IPRC-Kicukiro. Izi (...)
Ku wa mbere ushize nibwo ikigo cy’igihugu cy’uburezi REB, cyamuritse amanota y’ibizamini bya Leta by’amashuri abanza ndetse n’icyiciro cya mbere cy’ayisumbuye. Abanyeshuri bakoze ibizami bisoza (...)
Dr Ndushabandi Eric, umuyobozi w’ikigo cy’ubushakashatsi n’ubusabane bigamije amahoro IRDP asanga iki ari cyo gihe nyuma y’amateka ya Jenoside yakorewe Abatutsi 1994 na nyuma y’intambwe Abanyarwanda (...)
Ku itariki ya 12 Mutarama, i Roma mu murwa mukuru w’igihugu cy’Ubutaliyani, habereye umuhango wo gushyira umukono ku masezerano y’ubufatanye hagati ya Polisi y’u Rwanda n’iy’Ubutaliyani, amasezerano (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.

robotstxt: allowed

filter: keep


text:
Ijambo ry’Imana ritwemeza ko umutima ushukana, nta muntu wawudufasha uretse uwawuhanze. Intambara turwana ziri mu mwuka, ntidushobora kurwanisha umubiri (ibyo tubona, twumva,…) ngo dutsinde. Dukeneye kumenya ukuri ku biturwanya n’uburyo bwo kurwana. Uko kuri ni Yesu.
Nyuma yo kwigisha abigishwa be imyaka itatu n’igice, Yesu ntiyatwaye abigishwa be kuko hari imirimo bagombaga gusigara gukora ku isi ariko yabasabiye kurindwa mu isi kuko yari azi ko isi ishukana (Yohana 17). Isi itubwira ko umuntu mwiza ari umuntu ushimwa, ko umukire ari ufite byinshi, ko umunyabwenge ari umucakura n’indyadya, ko uburanga ari ubw’inyuma cyangwa uwitonda ari utavuga. Nyamara Imana ivuga ngo : « Uko mureba si ko ndeba, uko mwibwira si ko nibwira ».
No mu itorero, hinjiyemo inyigisho z’isi zigisha ko twageze aho tujya, nta mubabaro ukundi. Nyamara Bibiliya itubwira imibabaro ifatanye no kuguma mu Ijambo ry’Imana. Hari n’inyigisho zivuga ko gutanga ibya cumi n’amaturo ari ugukiza abashumba b’amatorero. Ese ukuri kw’Imana ko kurabivugaho iki ? Ese ntidukwiriye kuzirikana uwaduhaye ibyo dufite no gukora ibyo idusaba?
Iyo amaso yacu atareba neza, amatwi yacu ntiyumve neza amasengesho yacu aba y’impfabusa kuko dusaba nabi, kuko dusaba ibigendana n’amarari y’imitima yacu. Imana iduhumure amaso tubone uko ibona kugira ngo n’amasengesho yacu abe ari yo.
Kubw’urukundo rwayo, Imana irongera kuduhamagara ngo tuyishake kuko twe twibona nk’abafite amahoro, nk’abatunzi ariko Imana yatubona mu mwuka, ibona dukennye, ibona dukeneye ubutabazi, ibona tutabona na gato. Tuba twarakijijwe ariko hirya y’agakiza twakiriye nta buzima bwa gikristo buturimo. Isi ireba ibyo hanze ariko Imana ireba mu Mwuka.
• Imana yabwiye Samweli ngo sindeba nk’uko abantu mureba, uwo si we natoranije.
• Gidiyoni yibonaga nk’umunyantege nke uturuka mu bwoko buto muri byose ariko Imana imubona nk’umugabo w’intwari.
• Petero yanze kurya ibiryo abyita ibihumanye nyamara Imana itabyita atyo.
Isengesho dukwiye gusenga ni : Mana, mpumura amaso. Mpa amaso y’Umwuka.
Ibyanditswe: Yakobo 4:1–3; Ibyahishuwe 3: 14-22


text:
Rwanda | Rukara: Akagari ka Kawangire kamaze guhugura abatoza b’itorero ry’igihugu ku rwego rw’umudugudu
Akagari ka Kawangire ko mu murenge wa Rukara mu karere ka Kayonza kamaze gutoza intore zizatoza abandi baturage ubwo itorero ry’igihugu rizaba ritangiye ku rwego rw’umudugudu. Intore zigera kuri 80 More...
Kamonyi: Kwibuka ku nshuro ya 18, abaturage bifatanyije n’abarokotse jenoside kurusha mu myaka yatambutse
Mu cyumweru cy’icyunamo cyo kwibuka ku nshuro ya 18 jenoside yakorewe abatutsi, benshi mu baturage bagaragaye muri gahunda zari ziteganyijwe, ugereranyije n’abitabiraga mu myaka yabanje. Ibyo bikaba More...
Igishushanyo cy’imiyoboro y’amazi cy’akarere ka Gakenke cyashyizwe ahagaragara
Igishushanyo kivuguruye cy’imiyoboro y’amazi cy’akarere ka Gakenke kizashingirwaho mu gusana no kubaka imiyoboro y’amazi mishya izageza amazi meza ku baturage cyashyizwe ahagarara kuri More...
Musebeya: Ngo nta muntu ugishaka kwihisha kubera icyunamo
Abaturage bo mu murenge wa Musebeya wo mu karere ka Nyamagabe baratangaza ko bamaze gusobanukirwa n’akamaro ko kwibuka inzirakarengane zazize Jenoside yakorewe Abatutsi muri Mata 1994. Aba baturage bemeza More...
“Kwibuka ni ukurwanya Jenoside n’ingengabitekerezo yayo†– Mugisha Philbert
Umuyobozi w’akarere ka Nyamagabe Mugisha Philbert aratangaza ko kwibuka ari uburyo bwo kurwanya Jenoside n’ingengabiterezo yayo.Ibi Mugisha Philbert yabitangaje kuri uyu wa mbere mu kiganiro yagiranye More...
Ruramira: Abaturage barasabwa kurwanya imirire mibi no kuringaniza imbyaro
Mayor wa kayonza yasuye abaturage basenyewe n’imvura  Umuyobozi w’akarere ka Kayonza, Mugabo John, arasaba abaturage bo mu murenge wa Ruramira mu karere ka Kayonza kurushaho kurwanya imirire mibi More...
Musambira: Bishimiye ko amasomo y’Itorero ry’igihugu agezwa mu midugudu
Abaturage bo mu mudugudu wa Nyarusange , Akagari ka Karengera , Umurenge wa Musambira ho mu karere ka Kamonyi, bibumbiye mu Itorero “Inshozamihigo†barashima gahunda yo kubagezaho amasomo ku Itorero More...
Karama: Abaturage bamurikiwe ibikorwa by’amashanyarazi
Muri gahunda ya Leta yo kugeza ibikorwaremezo ku baturage kugira ngo iterambere ryihute mu bice by’icyaro, kuri uyu wagatatu tariki 21 Werurwe 2012, abaturage bo mu Karere ka Nyagatare mu  Murenge wa More...
RDF yashyikirije ibyumba by’amashuri abaturage ba Turba
Ishuri ryubatswe n’ingabo z’u Rwanda i Darfur Ingabo z’u Rwanda ziri mu butumwa bw’amahoro mu ntara ya Darfur muri Sudani, tariki 05/03/2012, zashyikirije abaturage ba Turba ibyumba More...
Ngoma:Abajya i Burundi barasabwa kujya baca ku mipaka yemewe
Ubuyobozi bw’umurenge wa Ngoma wo mu karere ka Nyaruguru burasaba abaturage bo muri uyu murenge kujya banyura ku mipaka yemewe igihe cyose berekeje i Burundi. Abaturage nabo bakaba babyishimiye ngo kuko More...


text:
Yanditswe June, 25 2016 at 20:52 PM | 496 Views
Bamwe mu baturage bo muri imwe mu mirenge
igize akarere ka Rubavu bitabiriye
imurikabikorwa rimaze iminsi ibiri
ribera ku nkengero zikiyaga cya Kivu ku rwego rwa karere ka Rubavu baravuga
ko ribasigiye umusaruro kuko ngo bimwe
mu bicuruzwa byamutswe muri iri murikagurisha byaguzwe kandi bimwe mu bigo bikaba byaragize n'uruhare
mu gusobanurira abaturage bimwe mu bijyanye no kumenya uburenganzira bwabo kandi bakanapimwa agakoko gatera Sida ku busa.
Inkuru irambuye mu mashusho:
Umugore witwa Mukansonera Geraldine uvuga ko asanzwe atuye mu mudugudu wa Mbugangali mu murenge wa G ...
January 08, 2017 at 22:37 PM Soma inkuru
DUSENGIMANA Felecien umuvuzi gakondo utuye mu kagali ka Gikombe umurenge wa Nyikiriba mukarere ka Ru ...
November 22, 2016 at 17:35 PM Soma inkuru
Hafashimana Justin wo mu murenge wa Nyundo mu Karere ka Rubavu aragira inama urubyiruko yo gukura a ...
November 19, 2016 at 20:05 PM Soma inkuru
Abakozi batatu ba Gereza ya Rubavu baguye mu mpanuka y'imodoka yabereye mu muhanda wa Rubavu- ...
October 06, 2016 at 18:17 PM Soma inkuru
U Rwanda ku gicamunsi cyo kuwa kabiri rwashyikirije iguhugu cya Repubulika Iharanira Demukarasi ya C ...
August 03, 2016 at 14:10 PM Soma inkuru
Bamwe mu baturage bo mu mudugudu wa Kanembwe mu murenge wa Rubavu ho mu karere ka Rubavu baravuga ko ...
June 23, 2016 at 17:35 PM Soma inkuru


text:
Basabwe gufatanya ngo akarere kaze imbere muri byose
Umuyobozi w’akarere ka Ruhango Mbabazi Francois Xavier, arasaba abakozi bose gutanya mu byo bakora, kugirango akarere kabashe gutera imbere.
Ibi uyu muyobozi akaba abitangaje nyuma y’icyumweru kimwe, aho arahamagarira abakozi b’Akarere mu byiciro byose kwita cyane ku baturage, bibanda ku gukemura ibibazo byabo, guharanira kuzamura imibereho n’iterambere byabo, kandi bakagaragaza ubunyamwuga n’ubuzobere mu byo bakora byose.
Uyu muyobozi, akaba asaba akomeje abakozi b’Akarere mu nzego zose kwakira neza abaturage babagana, kubatega amatwi no kubakemurira ibibazo mu buryo bubanyura, ibyo batabashije gukemura bakabafasha kugira ngo bibafashe kugezwa ku nzego zifite ububasha n’ubushobozi bwo kubibakemurira. Ati “ Dukore uko dushoboye muri iyi myaka itanu twumve ko turi abagaragu b’abaturageâ€.
Agaruka ku mihigo y’akarere na gahunda y’ibikorwa bya buri munsi,Meya Mbabazi asaba abakozi guharanira ko akarere kaba ku isonga muri byose, ububanyamwuga n’ubuzobere bikaba intego ya buri wese mu byo akora.
Yemeza nta gushidikanya ko ubunyamwuga n’ubuzobere ari byo bizatuma habaho ubudasa ugereranyije n’ibyo twari dusanzwe dukora.
Uyu muyobozi kandi ahamya ko ubumenyi n’ubushobozi buhari, ubushake bwo kwiyemeza kubigeraho no kutita bihagije ku byo umuntu akora bikaba ari byo ntambamyi. Ati “ Akenshi hariho igihe usanga tutarakoze neza twese, wareba impamvu ugasanga zigayitseâ€.
Akomeza  agira ati “Abaturage bacu ni nk’abahandi, abakozi bakora mu tundi turere twariganye, nta mpamvu yatuma duhora tuza mu myanya ya nyuma,  tugomga gukora uko dushoboye tukajya tuza ku isongaâ€.
Kugira ngo bigerweho, umuyobozi w’Akarere akaba yizeza abakozi ubufatanye bwa Komite Nyobozi. Ati“Tubafunguriye imiryango, twiteguye kubafasha natwe twifasha kuko tese dutahiriza umugozi umweâ€.
Agasoza agira ati “Ndabasaba ngo mutwisanzureho nk’uko bisanzwe, ariko ubwo bwisanzure bujyane no kwihutisha akaziâ€.


text:
ven.
03
juin
2011
ISOMO RYA MBERE
Igitabo cy’Ibyakozwe n’Intumwa (Intu 1, 1-11)
1Tewofili we, mu gitabo cyanjye cya mbere nanditse ibyo Yezu yakoze n’ibyo yigishije byose, kuva mu ntangiriro 2kugera ubwo ajyanywe mu ijuru, amaze guha intumwa yari yaritoreye amabwiriza ye, abigirishije Roho Mutagatifu. 3Ni na bo yari yariyeretse nyuma y’ibabara rye ari muzima, abihamya akoresheje ibimenyetso byinshi. Nuko ababonekera mu minsi mirongo ine, abaganirira iby’Ingoma y’Imana.
4Igihe yariho asangira na bo, abategeka ko batazatirimuka i Yeruzalemu, ahubwo ko bazahategerereza ibyo Imana Data yasezeranye. Arababwira ati «Ni na byo mwanyumvanye : 5ngo Yohani yabatirishije amazi, naho mwebwe muzabatirizwa muri Roho Mutagatifu nyuma y’iminsi mikeya.» 6Nuko bakaba bateraniye hamwe, maze baramubaza bati «Nyagasani, ubu se ni ho ugiye kubyutsa ingoma ya Israheli?» 7Arabasubiza ati «Si mwebwe mugenewe kumenya ibihe n’amagingo Data yageneye ubutegetsi bwe bwite, 8ahubwo mugiye guhabwa imbaraga za Roho Mutagatifu uzabazamo, bityo muzambere abahamya i Yeruzalemu, muri Yudeya yose no muri Samariya, ndetse no kugera ku mpera y’isi.»
9Amaze kuvuga atyo azamurwa mu ijuru bamureba, maze igicu kiramukingiriza ntibongera kumubona. 10Uko bagahanze amaso ejuru Yezu amaze kugenda, babona abantu babiri bambaye imyambaro yererana bahagaze iruhande rwabo. 11Barababaza bati «Yemwe bagabo b’i Galileya, ni iki kibahagaritse aho mureba mu ijuru ? Yezu uwo ubavanywemo akajyanwa mu ijuru, azaza nk’uko mumubonye ajya mu ijuru.»
ZABURI (Zab 47 (46), 2-3, 6-7, 8-9)
Inyik/ Imana izamutse bayiha impundu,
Uhoraho azamutse avugirwa n’impanda.
Miryango mwese nimukome yombi,
musingize lmana mu rwamu rw’ibyishimo,
kuko Uhoraho, Umusumbabyose ari Ruterabwoba,
akaba Umwarni w’igihangange ku isi yose. “
Imana izamutse bayiha impundu,
Uhoraho azamutse avugirwa n’impanda.
Nimucurangire Uhoraho, nimucurange !
Nimucurangire Umwami wacu, nimucurange !
Kuko Imana ari yo mwami w’isi yose ;
nimucurange mwimazeyo mubyamamaze.
Uhoraho ni Umwami ugenga amahanga,
Imana itetse ku ntebe yayo yuje ubutungane.
ISOMO RYA KABIRI
Ibaruwa Mutagatifu Pawulo Intumwa yandikiye Abanyefezi (Ef 1, 17-23)
Bavandimwe, 17Imana y’Umwami wacu Yezu Kristu, Yo Mubyeyi wuje ikuzo, nibahe umutima w’ubwenge n’ubujijuke maze muyimenye rwose. 18Ubonye yamurikiye amaso y’umutima wanyu, mugasobanukirwa n’ukwizera mukesha ubutorwe bwanyu, n’ikuzo rihebuje muzigamiweho umurage hamwe n’abatagatifujwe, 19mugasobanukirwa kandi n’ububasha bwayo butagereranywa yadusesuyeho twebwe abemera ! 20Izo mbaraga zitagira urugero yanazigaragarije muri Kristu, igihe imuzuye mu bapfuye ikamwicaza iburyo bwayo mu ijuru, 21hejuru y’icyitwa Igikomangoma, Igihangange, Ikinyabubasha n’Ikinyabutegetsi cyose, ndetse no hejuru y’irindi zina ryose ryashobora kuvugwa ubu no mu bihe bizaza. 22«Ishyira rero byose mu nsi y’ibirenge bye», kandi mbere ya byose imugira umutwe wa Kiliziya, 23ari yo mubiri n’umusendero w’Uwo lmana ubwayo isendereyemo ku buryo bwose.
IBANGONDIRIMBO RIBANZIRIZA IVANJILI (Zab 47 (46), 6a.10d)
Alleluya Alleluya.
Imana izamutse bayiha impundu,
yatumbagiye hejuru ya byose.
Alleluya.
IVANJILI
+ Matayo (Mt 28, 16-20)
Muri icyo gihe, 16abigishwa cumi n’umwe bajya mu Galileya ku musozi Yezu yari yarabarangiye. 17Bamubonye barapfukama, bamwe ariko bashidikanya. 18Yezu arabegera arababwira ati «Nahawe ububasha bwose mu ijuru no ku isi. 19Nuko rero nimugende mwigishe amahanga yose, mubabatize ku izina ry’Imana Data na Mwana na Roho Mutagatifu, 20mubatoze gukurikiza ibyo nabategetse byose. Dore kandi ndi kumwe namwe iminsi yose, kugeza igihe isi izashirira.»


text:
MU RWANDA ABANYAMAKURU BIGISHWA GUSEBANYA AHO KWIGISHWA ITANGAZAMAKURU!
Biratangaje cyane kubona ikinyamakuru “imirasire.com” kiyemeza guharabika Bwana Faustin Twagiramungu kandi kibikoze ku bwende! Icyo kinyamakuru cyafashe amagambo y’umuntu wiyise Twagiramungu wanditse mu buryo bwo gutanga ibitekerezo bye ku itangazo ry’umutwe mushya wa CNRD ( commentaire) ku rubuga rwa “veritasinfo.fr”, maze ayo magambo atwererwa Bwana Faustin Twagiramungu prezida wa RDI n’ikinyamakuru “imirasire” cyandikirwa i Kigali.
Icyo kinyamakuru cyanditse ko Twagiramungu yifatiye mu gahanga agatuka abamutwerera gucamo ibice bibiri umutwe wa FDLR! Twatangajwe cyane ni uko amagambo imirasire yanditse ikayatwerera Twagiramungu ari commentaire yanditswe ni umuntu wiyise cyangwa se witwa Twagiramungu. Ntabwo ikinyamakuru cy’umwuga gikora gityo, biteye isoni! Twagiramungu Faustin ni umwe mubanyepolitike b’inararibonye bo mu karere k’ibiyaga bigari, akaba ari n’umuyoboz iw’ishyaka rya RDI-Rwanda Rwiza, ntabwo ashobora gutangaza ibitekerezo bye abibyujije muri commentaires zo ku mbuga za internet afite inzira nyinshi kandi zinyuranye akoresha mu kugeza ibitekerezo bye kuri rubanda! Ikinyamakuru Imirasire cyagombye guterwa isoni no kumutwerera amagambo atari aye mu rwego rwo kumuharabika.
Imikorere y’ikinyamakuru nk’iki cy’imirasire niba idaturuka k’ubuswa bw’abanyamakuru bacyo bigishijwe nabi, iraterwa na politiki mbi ya FPR Inkotanyi ishaka guharabika Twagiramungu Faustin nk’umunyepolitiki ufite ibitekerezo byiza kandi bihamye bananiwe guhangana nabyo. Abanyarwanda bagomba gushishoza mu gusoma inkuru zitangazwa n’ibinyamakuru nk’ibyo.
Source: RDI-Rwanda Rwiza


text:
RDF yatangiye kwandika abasore n’inkumi bifuza kwinjira mu ngabo z’igihugu
Ubuyobozi bw’Ingabo z’u Rwanda bwasohoye itangazo rihamagarira abasore n’inkumi barangije amashuri atatu yisumbuye babishaka, ko bakwiyandikisha kujya mu ngabo z’u Rwanda.
Mu itangazo ryashyizwe ahagaragara,ejo ku cyumweru tariki 15 Ugushyingo 2015, Igisirikare cy’u Rwanda cyatangaje ko ibikorwa byo kwandika abifuza kwinjira mu ngabo z’u Rwanda byatangiye.
Bimwe mu bisabwa kugira ngo umuntu abe yakwiyandikisha asaba kwinjira mu gisirikare, harimo kuba ari umunyarwanda, kuba ari inyangamugayo, kuba afite ubuzima buzira umuze, kuba afite imyaka 18 y’amavuko kandi atarengeje imyaka 23, kuba atarakatiwe n’inkiko no kuba afite icyiciro rusange cy’amashuri yisumbuye ( O’ Level).
Kwiyandikisha bisaba kwitwaza icyemezo cy’uko warangije amashuri atatu yisumbuye, indangamuntu n’icyemezo cy’ubudakemwa mu mico no mu myifatire gitangwa n’ubuyobozi bw’umurenge.
Kwemererwa kujya mu ngabo z’igihugu bisaba kubanza gutsinda ibizamini byanditse bizatangwa. Ibi bikorwa byo kwiyandikisha bikorerwa ku biro by’uturere, bikazatangira tariki ya 21 Ugushyingo kugeza kuwa 14 Ukuboza 2015.
SRC: IGIHE


text:
Umunyarwanda yaciye umugani ati “urwagwa ni mucyurabuhoro” ntihagira ubishidikanyaho, ni icyo kinyobwa kizwi mu mateka ko umugabo agikura mu gacuma kikamukura mu bagabo ariko ntabure kugiha urukundo karemano kuko rurusha abafana amenshi mu makipe y’umupira hano mu Rwanda.
Rufite amazina menshi ayingayinga ay’intorezo, niyo benshi babona bagasamba basusumira kugeza bayiguriye cyangwa bayikopesheje ndetse hari n’abarahiye kutazigera batunga amafaranga mu mufuka, urwagwa rukiri mu kabari.
Aya mafoto yafatiwe mu karere ka Rutsiro mu murenge wa Boneza mu cyumweru gishize aho twasanze rusunikwa ruherekejwe n’indirimbo za Lumba, Inkongomani,ingande n’izindi zituma ruryoha kurusha urunywerewe munsi y’igitanda.
Gusa urwagwa rurihangana kuko rwagiye rucibwa intege n’abemeramana ariko rugakomeza umutsi kugeza naho bifashisha ijambo ry’Imana baruvumira ku gahera mu Imigani 20:1 bati ‘Divayi itera ubupfu, inzoga zigakurura isindwe, uzishinga ntaba ari umunyabwenge’.
Benshi mu barunywa bazwi nk’abahanga mu buvanganzo bahita basubiza ko n’umwana w’Imana bavuga yahinduye amazi Divayi bagira bati ‘Bityo agira uruhare mu gutuma abari mu bukwe bizihirwa’. Tubisanga Yohana 2:3-10.
Gusa benshi mu bakunda kurusoma ntibajya bakunda kureba neza utera ibitoki biribwa nk’Ingaju, Mbwaziruma, Injagi, Mpologoma, Icyerwa n’ibindi ahubwo usanga bafana umurima uhinzemo Ibitoki by’imineke nka Poyo, Kamaramasenge, Gros Michel, n’ibindi bituma inzoga yitwa Mucyurabuhoro.
Usanga umuhinzi afata urutoki nk’inka imwe kuko mbere yo kuruhinga abanza agategura umurima, agafumbira, agatera imibyare, akarukemura (Gusasira, gushangurura, kuziicira, gukata imyanana, kuzitega inzego n’ibindi isarura.
- Uyu yavuze ko umuheha waruryoshyaga ariko uko byagenda kose ngo ntazarutererana
Icyimanizanye Alphonsine Umuturage twasanze yenze yatubwiye ko yaguze ibitoki 30 abibika iminsi mike ngo bikamukemo amakakama, acana mu mwobo witwa intabo, abitara iminsi itatu, arabihindura, ku munsi wa gatanu nibwo yari atangiye kubyenga.
Avuga ko intabo(urwina) itagira umubare ntarengwa w’ibitoki bijyamo, ndetse n’umubare w’ababyenga ahubwo biterwa n’abahari. Yatubwiye ko igitoki kimwe kigura 500, aho yari yaguze ibitoki 30 bivamo injerikani eshatu imwe igurishwa ku bihumbi birindwi.
Nubwo ariko bakirunywa mu buryo bwa Gakondo, Umuyobozi w’Umurenge wa Boneza, Nirere Nkurikiyinka Etienne, yadutangarije ko bari kureba uburyo rwajya rutunganyirizwa mu ruganda maze rukaba rwujuje ubuziranenge, abahinzi bakabona amafaranga, abarusoma bakizihirwa.
- Urutoki nirwo ruvamo urwagwa
- Biragaragara ko iki gitoki kiba kitaweho kugeza cyeze
- Arakireba amazi akuzura akanwa
- Iyo kimaze kwera kiratembwa
- Mu ntara zimwe barwita urwina( aho batara ibitoki) ariko i Rutsiro rwitwa intabo
- Ari gutarura igitotsi, aho umwuka wose uhita usohoka
- Iyo igitoki kivuye mu rwina kiba imineke iryohera cyane
- Bari gutonora igitoki abana nabo hafi aho bari kumva uko imineke iryoha
- Bahita bashyira imineke mu gikoresho kitwa umuvure
- Uruhare rwa buriwese ruba rukenewe mu kwenga
- Abagabo akenshi usanga baba bari hafi aho bakakenga
- Kwenga nabyo bisaba Tekinike kuko umuntu atenga aryamye cyangwa yicaye ku ntebe
- Iyo barangije kwenga bahita basuka umutobe mu ijerikani
- Igikatsi kiba gikoze mu nshinge maze igitoki kikahabonera ibibazo
- Mu gukamura ho hitabazwa ubuhanga bukomeye
- Iyo habura iminsi mike ngo urwagwa ruboneke nibwo umenya ko ha hantu haba n’abasaza
- Gusa umwana nawe umuhaye umutobe ntiwamugwa nabi
- Umusaza abari ari kureba niba batashakiye ubwinshi mu mazi
- Abana bari gusoma ku mutobe kuko bazi neza ko urwagwa ari urw’abakuru
- Akenshi urwagwa rutarurwa mu ijoro abashyitsi batashye
- Aha rwari rugeze kwa gatera aho Litiro igura magana atanu
- Uyu ari kurucurura arukura mu icupa
- Bamwe batangiye kugaba, abandi barutaka ibigwi
- Uyu yavuze ko umuheha waruryoshyaga ariko uko byagenda kose ngo ntazarutererana
Amafoto ya: Jean Bizimana


text:
Tubasubirijeho inyandiko yose uko yakabaye nk’uko yanditswe na Bernardin Ndashimye, n’ibitekerezo byose mwatanze icyo gihe turabigaruye ngo muhuze n’igihe, abafite ibyo mwongeraho namwe muhawe rugari.
2017: Bazarase dutege icyico ngo batagira ngo?
Maze iminsi numva kandi nsoma ibyagiye bivugwa ku byerekeye niba bikwiye ko u Rwanda rukomezanya na Kagame nyuma ya manda ze ebyiri bintera kwibaza niba Abanyarwanda bazi igihugu cyabo. Naje ariko gusesengura amasaha comments nyinshi zasohokeyeho nsanga inyinshi zarandikiwe hanze y’u Rwanda ndetse zimwe muri zo byasaga n’aho zakanditswe n’umuntu umwe ugenda ahindagura amazina. Byumvikana rero ko zanditswe n’abantu bashobora kuba bashaka kujijisha abo basangiye igihugu cyangwa bashaka kubatsindira ibitekerezo byabo.
Hagati aho ariko iriya nyandiko yanatumye abantu aho bari hatandukanye batobora bagatanga ibitekerezo binyuranye kuri uriya mukoro wari warahawe abanyamuryango ba FPR, gusa ariko ubu n‘Abanyarwanda bandi bakaba bawugereje. Uko kunyurana kw’ibitekerezo ndetse rimwe rwose ugasanga bihabanye kwanteye kwibaza niba abanyarwanda bose bazi neza u Rwanda rwabo cyangwa se niba barubona kimwe. Nibajije byinshi nahinira mu mvugo ebyiri zishushanya. Hari abo wabwira uti “Umugayo si ukuraswa ahubwo umugayo ni ukuraswa ugatega icyico”. Kuraswa ntawe ubyanga kuko urasa ni we ubigena. Gusa iyo ubona uguhiga yafoye icyo uba usigaranye ni ukuzibukira ngo ataguhamya mu cyico. Birumvikana rero ko igitangaza ari ukubona uwo bafora berekezaho agatega icyico. Hari n’abandi wakwibutswa ko “kizira gucira umugisha”.
Muri iyi nyandiko nifuje kugira icyo mvuga ku ihame ry’izungura ry’ubutegetsi muri rusange (1), nsobanure iby’abavuga ko Kagame adakwiye kurenza 2017 akiyobora u Rwanda (2), nsobanure iby’ababona Kagame akwiye kuzirenza(3) hanyuma mbone kwanzura(4).
1. Kuzungura ubutegetsi mu mateka muri make
Mu bihe bitandukanye henshi ku Isi gusimburana ku butegetsi byabaye ngombwa kandi bihabwa umwanya mu mitunganyirize y’ubutegetsi kubera impamvu zinyuranye. Muri zo, iy’ingenzi ni ukuba ari uburyo bwo gukumira kurwanira ubutegetsi kugira ngo abatagishaka runaka uyu bategereze igihe cye ko kirangira aho kumuvanaho ku ngufu, n’izindi zinyuranye. Ibi byatumye habaho mu bihugu byose mu bihe binyuranye by’amateka yabyo uko izungura ry’ubutegetsi rikorwa.
Ni gutyo mu Rwanda rwo hambere habagaho Abiru batashoboraga gutatira ibanga babikijwe ry’uzima ingoma Umwami amaze gutanga. Ababashije gusoma ibitabo byanditswe na Padiri Alexis Kagame ndetse babashije kurushaho gucengera ibyajyanaga n’izungura ry’ubutegetsi, cyane cyane uburyo ubwoko bubyara abazima (kwima) ingoma bwagenwaga n’ibindi byakorwaga nyuma y’itanga ry’Abami. Iyo usomye Alexis Kagame mu nyandiko “Le code ésothérique” cyangwa ugasoma Jan Vansina mu gitabo “Le Rwanda ancien: Le Royaume Nyinginya” iby’ingenzi ubasha kuvanamo ni uko: Uko ingoma ihereza indi byabaga byarateguwe n’ubwo nta nyandiko byabaga byanditsemo ariko byabaga biri mu mabanga y’Abiru batashoboraga gutatira igihango bamena ibanga babikijwe cyangwa barihindura. Ikindi uvanamo ni uko izungura ry’ubutegetsi ryitaga iteka ku masomo yavaga mu mateka y’u Rwanda uko yabaga abitswe mu mitwe y’Abacurabwenge (ni gutyo amazina nka Ndahiro yaciwe mu mazima y’Abami). Ikindi uvanamo ni uko uzayobora yategurwaga mu buryo yarerwaga.
Si mu Rwanda rwa kera gusa kandi na n’ubu ibihugu bigifite Abami Itegeko Nshinga ryabyo riba rigena uburyo ibikomangoma bikurikirana mu kwima ingoma. Si no mu buyobozi bw’ibihugu ndetse n’ubw’amadini nka Kiliziya Gatolika usanga amategeko (droit canon) asobanura uko Papa usimbura undi atoranywa ndetse byananirana bakabisengera bakagera n’aho bacunga icyerekezo cy’umwotsi bisa nko gutombora uzamusimbura. Ibi byose icyo bishimangira ni uko isimburana ku buyobozi bukuru ari ikintu cyitonderwa, kidahubukirwa kandi kikagira ibyo kigenderaho byanditse. Impamvu si n’iyindi kandi ni uko iteka intambara yo kurwanira ubutegetsi yisasira imbaga aka wamugani ngo aho inzovu zirwaniye hapfa ibyatsi.
Ni gutyo rero n’igihe u Rwanda rwahabwaga ubwigenge Repubulika igasimbura ingoma ya cyami nyuma y’amatora yo ku wa 25 nzeri 1961, kimwe no mu bindi bihugu, u Rwanda rwaruhuye abiru maze mu kwezi kwakurikiye iby’uko izungura ry’ubutegetsi rigenda byandikwa mu Itegeko Nshinga. Iryo Tegeko Nshinga Perezida Kayibanda yashatse ko rivugururwa ku itariki ya 18 Gicurasi 1973 ubwo ryahindurwaga kugira ngo azabone uko yiyamamariza kongera kuyobora u Rwanda mu matora yari ateganijwe muri Nzeri 1973, maze Habyarimana amutungura amukuraho igihe kitageze.
Habyarimana akimara gufata ubutegetsi yahagaritse Itegeko Nshinga, asesa Inteko y’Abadepite ndetse benshi arabafata arabafunga bagwa muri gereza. Ibyemezo mu mizo ya mbere yabifatanye n’itsinda ry’abasirikari bafatanije ryiswe Komite y’Amahoro n’Ubumwe bw’Igihugu. Kuva 1973 kugeza 1981 igihugu cyabayeho nta Tegeko Nshinga kigenderaho mbese kiyoborwa uko abyumva. Hagati aho muri 1975 yari yarashyizeho MRND ari ryo shyaka buri munyarwanda wese yagombaga kubamo kuva avutse kugera apfuye nta mahitamo afite.
Muri 1981 , Itegeko Nshinga ryasubijweho ariko riza ritagena umubare wa manda Perezida Habyarimana watoranywe na ryo ashobora kwiyamamariza.
Muri 1991, Itegeko Nshinga ryasimbuye iryari ririho ryanditswe ku gitutu cy’Intambara y’Inkotanyi n’amashyaka yarwanyaga Habyarimana, ihame rya manda ebyiri ryagiyemo ndetse rigumaho no mu masezerano ya Arusha.
Muri 2003 hatowe Itegeko Nshinga tugenderaho ubu rishimangira mu ngingo yaryo ya 101 ko Perezida wa Repubulika atorerwa manda y’imyaka 7 ishobora kongerwa rimwe gusa kandi ko uko byagenda kose nta muntu n’umwe wemerewe kwiyamamariza manda zirenze 2.
Ngayo mbese amateka ahinnye y’izungura ry’ubutegetsi mu Rwanda kuva ku ngoma ya Gihanga wa Mbere Ngomijana kugeza ubu unyuze ku ngoma za Kayibanda na Habyarimana. Magingo aya ari na bwo Abanyarwanda bamaze iminsi bungurana ibitekerezo ku kibazo cyo kumenya niba u Rwanda rukwiye gukomezanya na Kagame nyuma ya 2017 cyangwa niba rukwiye kuyoborwa n’undi. Hari ababona kuvugurura iriya ngingo bifite icyo byamara (2) hakaba n’abasanga byanagira icyo byakwangiza (3). Ibi byose tugiye kubinyuramo mbere yo kugera ku musozo(4).
2. Abasanga Kagame akwiye kugenda
Abasanga Perezida Kagame akwiye kugenda nyuma ya 2017 iyo ubateze amatwi barimo ingeri nyinshi.
Hari abasanga u Rwanda atari akarwa muri iyi si ahubwo ari igihugu kiri mu ruhando rw’amahanga bityo ngo bikaba byaba byiza u Rwanda rugiye rukora ibyo abandi bakora kuko usanga n’ubwo nta masezerano mpuzamahanga abigenga ariko ibihugu bitari bike bisa nk’ibyumvikanye ko ubiyobora atarenza manda 2 kuzirenza bigafatwa nko kwikanyiza . Si byose ariko kuko hari ibihugu birimo n’ibikomeye nk’u Bwongereza usanga nka Margaret Tatcher yaratorewe manda 3 hagati ya 1979 na 1990 ubwo yeguraga, cyangwa se Franklin D. Roosevelt wategetse Leta Zunze Ubumwe za Amerika manda zigera kuri enye hagati ya 1933 na 1945. Ndetse no muri iki gihe mu gihugu gisanzwemo Demokarasi nka Argentine impaka zirakomeza kureba niba umugore ukiyoboye neza atakwiyamamariza manda ya 3 habanje kuvugururwa Itegeko Nshinga.
Abasanga Kagame atakomeza ngo yiyamamarize manda ya 3 barimo abasanga ngo mu gihe atarahigamira undi wamusimbura Abanyarwanda batazigera bamenya niba koko ntawundi wabasha kuyobora u Rwanda nkawe cyangwa kumurenza. Ndetse muri aba hari n’abongeraho ko Perezida Kagame ari umuntu ushobora kunanirwa, kumugara cyangwa kubura ubuzima kandi yaba atakiyobora u Rwanda ntiruhereko ruzima bityo akaba nta mpamvu yo kuvuga ko u Rwanda rutamufite rutabaho kuko n’ubundi rutazamuhorana. Abasanga u Rwanda rutakomezanya na Kagame nyuma ya 2017 impamvu bavuga n’ubwo batazihuza ntibanazihurireho barazigwije. Hari n’abavuga mu mvugo isanzwe inarimo ikintu cyo kuregeza no koroshya ibintu ngo ”hajyeho n’undi nawe turebe”, “Igihe yaririye nareke n’abandi barye”, “na nyina w’undi abyara umuhungu”. Muri abo boroshya ibintu hari n’abadatinya kuvuga ngo “nareke hajyeho undi hanyuma nibimunanira abone kugaruka!”. Hari ndetse n’abandi basanga yagenda ariko bakanga kwirengera ibyo bavuga maze impamvu zabyo bakazimwitirira bavuga ngo “ni we wabyivugiye avuga ko imyaka 7 ya kabiri iramutse irangiye adafite umusimbura yaba yaratsinzwe none nahame ku ryo yavuze”.
Abandi na bo mu buryo bw’ubuhendabana bakongeraho impuhwe nyinshi ngo “none se koko kweli muzehe wacu tumureke abe nka Kaddafi, abe nka Mugabe, abe nka Gbagbo, tumureke koko ataradukosereza maze ejo azandurire muri manda ya gatatu maze ikosa rimwe rizimye izina rye? Aba barusha nyina w’umwana imbabazi twizere ko batabivugishwa n’impuhwe za bihehe!
Muri iki gika tuvuze abasanga Kagame atakomeza uko babivuga ariko ntituvuze ikibibatera turaza kukigarukaho mu musozo ariko mbere yaho reka tunarebe abasanga yakomeza uko babisobanura(3).
3. Hari abandi basanga kureka Kagame ngo agende byaba ari ugucira umugisha
Ibi byatangiye kugaragara ubwo Perezida Kagame yasabaga abanyamuryango kubitekerezaho yumvikanisha ko n’ubwo atatererana u Rwanda ariko byamugora gufata icyemezo bamusaba ari benshi cyo gukomezanya na we. N’ubwo ibivugwa mu Itegeko Nshinga bari babizi ariko benshi babaye nk’abakibyumva maze si ukugaragaza impungenge bivayo.
Bamwe bamwibutse bayobowe na we inzira yo gutaha nka Musa muri Bibiliya. Bamwibutse haba mu buryo yayoboye urugamba rwarwanywe n’abana b’imigirigiri barwanisha imbunda nto, batagira ibibatunga n’imiti ibavura bagatsinda ingabo zibihemberwa zirwanisha imizinga kandi zishyigikiwe n’abarwanyi kabuhariwe b’Abafaransa.
Bamwibutse bagera mu gihugu cyasahuwe amasanduku yacyo y’ifaranga kugeza ku gihugu gitangwaho urugero mu muvuduko w’ubukungu. Bamwibutse mu ntsinzi nyinshi u Rwanda rwagwije rukagira ijambo akarubera umugabo amahanga ahururira kugisha inama. Muri uko kwibuka ibyo bigwi bose bakitsa ijwi bibaza niba haboneka vuba aha undi nkawe.
Abandi bamwibutse bagaruka mu gihugu bari barahunze gihora bakagiheba bakireba bazi ko kitazongera guhumeka ituze. Abandi bamwibutse afata ibyemezo biremereye nko kuvana mu mazu y’amabohozanyo abo bahungukanye ngo asubizwe bene yo. Ibyemezo bikomeye nko kuvanaho ibyahombyaga Leta nk’amazu ya Leta, amamodoka ya Leta, telefoni za Leta n’ibindi byakomaga ku nyungu z’abakomeye ukibaza uwabivanaho aho yava. Abenshi bongeye kwibuka kandi ahaguruka akajya gusaranganya ibikingi byari byarikebewe n’ibikomerezwa ndetse bimwe ntibitinye kumenesha rubanda. Aba bose bakibaza niba Umuyobozi nk’uyu udasanzwe u Rwanda rwamwohereza muri pansiyo akiri umusore.
Abandi ariko batekereje bizimije mu buryo busa nk’inyurabwenge (philosophie) bakavuga bati "ariko ubundi niba koko twigenga nk’Abanyarwanda ko tumukeneye, aramutse abitwemereye undi wabitubuza ninde?" Abandi na bo bati "ntawuhindura ikipi itsinda, ko atuyoboye neza akaba ntawinuba kuki atakomeza?" Abandi bo bakagera rwose n’ubwo bibatera kwibaza iryo hame rya manda ngo zitagomba kurenga 2 bati "kuki tubishatse ko Itegeko Nshinga ari iryacu rikaba ritanditse mu mabuye tutarihindura?" Aba bakanatanga n’ingero z’ibihugu Isi yose itangaho urugero nka Singapore yakoze ibitangaza mu iterambere ikabasha gukuba inshuro17 ubukire bwa buri muturage iyobowe na Lee Kwan Yu imyaka 35 yose ndetse n’ubu ikaba iyobowe n’umuhungu we Lee Hsien Loong.
Uretse na Singapore ya kure kandi no hafi ahangaha ufashe urugero rw’igihugu kiri mu biri ku isonga muri Afurika gitangwaho urugero muri byinshi ari cyo Botswana wasanga kibikesha kudahindagurika kw’imiyoborere yacyo kuko cyayobowe na Seretse Kama kuva 1966 kugeza 1984 hanyuma Masire atorerwa gatatu kukiyobora kuva 1984 kugeza 1998, none ubu kiyobowe na Ian Kama kuva 2008 ari we wahoze ari Visi Perezida wacyo akaba n’umuhungu wa Perezida wacyo wa mbere.
Izi ngero bakaziheraho bagaragaza ko ahubwo iyo umuntu akora neza akenera ubumenyi, ubushake ariko agakenera n’igihe cyo kunoza no gusoza ibyo yatangiye. Kudahindagura bijyana no kudahuzagurika bituma iterambere ryihuta.
Abashyigikira ko Kagame yakomeza babanza kuraranganya amaso barangiza bagatega ibiganza babaza bagenzi babo bati "ariko koko uwo wundi muvuga arihe?" Kandi koko wabareba aho bicaye aho n’amakoti n’ama CV (imyirondoro) yavamo ibitabo ugaheba. Abashyigikiye ko yakomeza bavuga byinshi birimo iby’ingenzi nk’ubutwari bwe, ubunyangamugayo bwe, ubushishozi bwe, kureba kure kwe, gushirika ubute kwe, kugira umutsi kwe, kutavangura n’ibindi ndetse bakanongeraho n’ibishingiye ku marangamutima nk’abakunda igihagararo cye, abakunda uko asubiza amahanga iyo avogereye u Rwanda, abakunda iyo mu nama mpuzamahanga ahururiwe n’abanyamakuru bose mu gihe abandi bakuru b’ibihugu bigunze, abakunda uburyo u Rwanda rwaretse kuba agahugu rukaba igihugu n’ibindi byinshi.
Aba bose iyo ubateze amatwi ugeraho ukibaza wa mugani uko bizagenda muri 2017. Ukibaza niba Kagame azatinya za ‘batagira ngo’ akima amatwi abamushishikariza gukomeza . Ugeraho ukanibaza niba azafata icyemezo mbere cyangwa ku munota wanyuma. Ugeraho ukibaza muri aba bose ufite ukuri. Ibi ni na byo tuvugaho mu kwanzura (4) kuko bikeneye kandi bikwiye isesengura rinoze.
4. Mu gusoza
Abatabona kimwe uko u Rwanda rukwiye kuyoborwa nyuma ya 2017 hari byinshi bahurizaho. Muri byo hari ukuba ubuyobozi bwa Paul Kagame bwarabaye indashyikirwa. Ikindi ni ukuba byinshi mu bitangaza igihugu cyagezeho n’ubwo byakozwe n’Abanyarwanda, Paul Kagame yabigizemo uruhare runini cyane ndetse bimwe akabyikorera. Kuva rero abantu babona kimwe ibi bintu 2 by’ingenzi n’ibindi babiganiriyeho babibona kimwe baramutse babonye umwanya wo kubiganiraho. Birasaba gusa isesengura ryuzuye ridacagase.
Iryo sesengura riradusaba kubanza kumenya ikintu kimwe cy’ingenzi; Kumenya igihugu cyacu. Hari uwavuze ngo "iyo impumyi ikabakabye ikagera aho igafata urukuta igira ngo ifashe impera z’isi!" Iyo abantu bavuga ngo Paul Kagame aho atugejeje ni heza yakoze byiza ahasigaye n’undi yakomeza, baba bagaragaje ko batazi u Rwanda rwabo neza. Aba ni abitiranya conjuncture (present juncture) na structure. Ni abitiranya koroherwa no gukira. Hari byinshi byashoboraga gutuma u Rwanda nk’igihugu rusibama ku ikarita y’Isi.
Muri byo twavuga nko kuba ubwicanyi ndengakamere bwarubayemo bwaratumaga Abanyarwanda bazahora mu guhora bidahera. Twavuga kandi kuba u Rwanda ari igihugu gituwe n’abantu nibura 30% by’igitsina gabo bigeze gufata intwaro kandi bakennye. Twanavuga ndetse no kuba u Rwanda rufite umubare w’abasezerewe mu ngabo usumba uw’abasilikari no kuba abantu barwaniye igihugu bakanakimugarira batarabohoye igihugu cy’igikire ngo kibagororere bose icyarimwe ariko bakaba batuye batuje batararikira kwihereza.
Ibi bibazo byose n’ibindi bisa nka byo biracyahari kandi kuba bidasenya u Rwanda habaye ah’igitsure cya Kagame umugabo w’ijabo n’ijambo afite mu nzego z’umutekano. None ngo n’undi wese RPF yabishinga yakomeza. Undi wese koko?
Ni nde wundi se wari kubuza abaminisitiri n’abajenerali kwiba nk’uko byabaye akarande muri Afurika atari uwo Imana yahaye kutararikira ubukire ngo abe yiba no kudatinya kwiteranya. Ubu se koko tujye aho twirarire tuvuge ko dufite Abanyarwanda benshi bashobora gukomeza? Hari aho bigera ugasanga gukomeza kwa Kagame bifitanye isano no kubaho no gukira kw’igihugu. Ibihugu bya Afurika bingahe bitunze amasumo bikanacukura peteroli ariko bikaba biri mu icuraburindi? Kuba mu Rwanda umuriro waka ubutazima ukaba ukomeje gukwizwa mu byaro se ugira ngo ni ubukire dusumbya ibindi bihugu? Oya icyo tubasumbya ni umuyobozi uzi gufata icyemezo kandi agakurikirana ishyirwa mu bikorwa ryacyo.
Nigeze kubivuga haruguru ko mu bifuza ko yagenda harimo n’abandi bifuza ko agenda ngo u Rwanda rworohe kurushaho barubashe. Aha ni na ho mbwira abatumva uwo mutego nti “ariko se koko baturase dutege icyico?” Nta no gushidikanya ko iriya kamere ye yihariye hari abo yabereye inzitizi ikomeye y’inzira y’ubusamo bari bizeye yo kurusahura cyangwa kurubonamo izindi ndonke.
Perezida Kagame si umusaza uhirita nka Kaguta, Kaddafi na Mugabe bityo abagereranya ibye na bo baribeshya. Manda ye izarangira afite imyaka 59 araye ari bugire 60.
Iyo umurebye mu gihagararo ni umusore mu bandi. Icyo asumbya abandi si ubwenge bwo mu bitabo ubu buhahwa ni kamere ( special character) ye yihariye yafashije u Rwanda muri byinshi. Muri iyo kamere yewe harimo n’iy’ubukana yihariye ariko bwafashije u Rwanda kuko butuma atihanganira igisambo icyo ari cyose kabone n’iyo cyaba kiri iwe mu mbere. Iyo kamere yihariye irimo iy’ubunyangamugayo butuma atihanganira ruswa, ataba igikoresho cy’uwo ari wese, atashukishwa ikuzo, kandi ntarangazwe n’iby’Isi.
Muri iyo kamere yihariye harimo kumesa kamwe ntavange imirimo akiyegurira kuyobora igihugu atagira ikimuhuza n’ikimurangaza habe no guhuga na rimwe.
Muri iyo kamere yihariye harimo kandi iyo kutavirira icyo yiyemeje. Ibi si mu ntambara za gisirikari gusa, ahubwo no mu bikorwa by’iteramabere. Ni gutyo ikibazo cy’ibura ry’amazi akigereje kandi yiyemeje ko amazi y’urubogobogo azaturuka Mutobo mu birunga azakwizwa Abanyarwanda bose kabone n’iyo byatwara ibya mirenge.
Muri iyo kamere hari iyo gushira amanga (audacity) yagiye agaragaza mu buryo yahangaye ubucamanza bwa mpatsibihugu kandi akabubuza ijambo muri Afurika kimwe n’uburyo atigeze atatira na gato imbere y’imyanzuro y’amwe mu mahanga ku Rwanda mu kibazo cya Congo. Aha ni na hahandi koko umuntu agera akibaza ati “ariko se koko muri 2017 tuzacire umugisha ngo batagira ngo?”
Harya ngo ni byiza ko agenda kuko n’ubundi Imana yamuhamagara? None se igihe itaramuhamgara kuki adukundiye tutamubyaza umusaruro? Harya ngo gukomeza kwaba ari ukwikanyiza no kudasiga umurage wa Demokarasi?
Demokarasi si baringa! Demokarasi ni ubwoko bw’imitegekere y’igihugu iha ijambo rikuru kandi rya nyuma abaturage mu gufata ibyemezo ku buryo bayoborwa no ku bindi bireba ubuzima bw’igihugu cyabo. Demokarasi rero izirana n’imigani, imvugo na za kirazira bikumira impaka ku miyoborere y’igihugu. Simbona impamvu igihe Abanyarwanda babyifuje, batabihatiwe bagasaba ko imiyoborere y’igihugu cyabo iba gutya itaba gutya.
Ubuse Abanyarwanda bifuje ko Repubulika isimburwa na Cyami bikaba ntiyaba ari Demokarasi? Kuki se twabishidikanyaho kandi muri 1961 barashyizeho Repubulika ngo isimbure Ubwami? Aha icyo nshaka kuvuga ni uko igihe Abanyarwanda babishatse ndetse bakajya ku karubanda bakabisaba nk’uko batangiye kubigaragaza, ikintu cya mbere dukwiye kwemera ni impaka kuri icyo kibazo, icya kabiri ni ugukemura impaka muri Demokarasi byaba ngombwa bigaca muri referendum.
Ushobora kubyanga wenyine ni Perezida Kagame kuko ntawamuhatira kwiyamamaza atabishaka, ariko na bwo ntiyakoma imbere Abanyarwanda igihe bahagurukiye kuvuga ko igihugu cyabo bifuza ko kiyoborwa n’ushobora kwiyamamaza ubuziraherezo cyangwa kugeza inshuro runaka.
Abavuga ko manda zitagomba kurenga 2 kuki batibaza impamvu zitagomba kurenga 3, 4 cyangwa imwe? Igisubizo ni uko byanditse mu Itegeko Nshinga. Amategeko se ntateganya uko Itegeko Nshinga rihindurwa ndetse ngo anateganye uko ingingo ziremereye zishobora guhindurwa muri Demokarasi? Ibyo byose se byubahirijwe ikibazo cyaba ikihe?
Abatinya ko amahanga yaduha akato inkunga zikarushaho gufungwa bemera ko ayo mahanga yari akwiye kuba yubahiriza ihame mpuzamanga rya right of nations to self determination cyangwa droit des peuples de disposer d’eux memes? Amahanga abyivanzemo se uwaba abaye umunyarugomo yaba nde?
Demokarasi se ni ukubaho uko undi ashaka cyangwa ni ukubaho uko abenshi mu banyagihugu babigennye?
Ni amahirwe atagereranywa kuba ikibazo cy’uko u Rwanda ruzayoborwa nyuma ya 2017 gitangiye kuganirwaho ubu. Ibi biragaragaza ko Perezida Kagame yiteguye kumva icyo Abanyarwanda bamubwira, biragaragaza ko nta mugambi wo kuzingitirana abantu ku munota wanyuma. Ni amahirwe atabaho yo kugira ngo Abanyarwanda tubiganireho aho turi hose tuzafate icyemezo cyatuma muri 2017 umurongo mwiza igihugu kirimo ukomeza, ibitaragezweho bikomeza gukorwa kandi igihugu ntigihungabane na gato.
Ntabwo nimye agaciro ibitekerezo by’abasanga Perezida Kagame yari akwiye gutanga inkoni y’ubushumba muri 2017 ndetse njye nongeraho ko byari kuba mahire iyo bishoboka. Ariko ndareba uru Rwanda rukanshisha. Ndarureba nkababwa! Ndarureba ngatinya ko rwagwa mu maboko y’umudabagizi cyangwa umuntu usanzwe nka jye na we dushobora gushaka gutinda mu makoni mu byo dukora maze abazimu bakarusubiza aho rwahoze. Ndarureba ngatinya akajagari katuma izi ngabo zirebera zicecetse (la grande muette) zarambirwa zikabyivangamo nk’uko byagiye bigenda mu bihugu bimwe bya Afurika.
Mfite n’icyizere ariko cy’uko Abanyarwanda atari abana, ko atari ba batibuka, ko atari ba mutima muke wo mu rutiba kandi ko bafite igihe cyo kuzabona formule ibanogeye yo guhuza izi mpungenge z’ibice byombi. Ni na yo nyandiko ubutaha nemereye abasomyi ba IGIHE.com aho tuzarebera hamwe uburyo Demokarasi, icyubahiro cy’igihugu bishobora guhuzwa n’inyungu zacyo.
Hejuru ku ifoto: Umuturirwa wa Kigali City Tower wasenyutse, ifoto yakozwe hifashishijwe ikoranabuhanga.
Iyi nkuru ni igitekerezo cya Bernardin Ndashimye, umusomyi wa IGIHE.


text:
BNR yasabye inzego z’ibanze kutivanga mu mikorere ya Sacco
Guverineri wa Banki Nkuru y’igihugu, John Rwangombwa, yasabye abayobozi b’inzego z’ibanze gukurikiranira hafi imikorere y’Imirenge Sacco kugira ngo irusheho kwihutisha iterambere ry’abaturage, ariko abasaba kwirinda kwivanga mu mikorere yazo.
Ubu butumwa Guverineri Rwangombwa yabutangiye mu nama yahuje abayobozi b’uturere tugize Intara y’Uburasirazuba, ubuyobozi bwa Banki Nkuru y’igihugu n’izindi nzego zitandukanye.
Guverineri Rwangombwa yasabye abayobozi gukurikiranira hafi imikorere y’Imirenge Sacco kugira ngo bamenye neza niba yihutisha iterambere ry’abaturage kuko ari cyo zashyiriweho, gusa ashimangira ko ibyo bidakwiye kuba impamvu ituma bivanga mu mikorere yazo.
Yagize ati“Turasaba abayobozi b’inzego z’ibanze kutivanga mu mikorere ya za Sacco, ariko bitavuze ko mukurikirana uko imirenge Sacco ikora kuko ni imwe muri gahunda ziteza imbere abaturage mushinzwe kuyobora.”
Uyu muyobozi kandi yibukije abagize inama nyobozi n’inama ngenzuzi sa Sacco gukora inshingano zabo bakazifasha kugeza serivise zinoze ku baturage, ntibabeho ku izina gusa.
Umuyobozi w’Akarere ka Rwamagana wungirije ushinzwe ubukungu Mudaheranwa Regis, ahamya ko ubwigenge bwa Sacco butuma abayobozi b’inzego z’ibanze batabona amakuru ahagije yatuma hari icyo bakora ngo bazifashe gutera imbere.
Hatanzwe urugero rwa Sacco ya Musha, aho batwaye amafaranga ya mituweli yari yishyuriwe abaturage, nyamara bakabura uko babishyuza kuko nta makuru ahagije bafite kuri za Sacco ndetse na raporo z’ubugenzuzi bakaba ntazo bafite.
SRC:IMVAHO NSHYA


text:
Rubavu: Kurikira live igiterane cya New Melody yakoreye Rubavu- Bethfague
Nkuko mwagiye mubibona ku matangazo yamamaza (affiche), kuri iki cyumweru tariki ya 14 Kanama, New Melody yahagurutse murukerera yerekeza Rubavu mu giterane cyabereye mu itorero ry’ ADEPR Gisenyi, umudugudu wa Bethfague.
Iki giterane gifite insanganyamatsiko dusanga mu rwandiko 1 Timoteyo 4:12 igira iti: "Ntihakagire uhinyura ubusore bwawe, ahubwo ube icyitegererezo cy’abizera ku byo uvuga, no ku ngeso zawe no ku rukundo, no ku kwizera no ku mutima uboneye".
Muri iki gitondo umwigisha yari Pastor Desire aho yagarutse kuri aya magambo Pawulo yabwiye Timoteyo nyuma y’ inyigisho yafashije abenshi abarenga 30 bahindukiriye
Imana.
Igice cya 2 Concert cyaranzwe ahanini n’indirimbo
Saa 02:53 Pm :Ubu aka kanya concert ya New Melody ifatanyije na Evangelique, Bethifague zo kuri uyu mudugudu iratangiye:
Korale Evangelique
Chorale Evangelique na Bethifague zirangije kwakira abashyitsi
Saa 03: 36 PM New Melody itangiye guhimbaza! umuririmbyi wayo Neema ati "sinarinzi ko wangirira neza utya
Abantu baratuje bari kumva indirimbo nziza za New Melody cyane muyivuga ngo yuzuye imbabazi nibambe akiranukira guca imanza zitabera
Bakomereje kuyivuga ngo Sogongera wumve ukuntu Yesu agira neza!
Saa 03:59PM TUYISENGE Christian umuhungu wa Pasteur Karekezi Jean Wakuriye I Rubavu, atanze ubuhamya ko agendeye ku ubuzima bwe bwa cyera atari Yemerewe guhagarara imbere y’iteraniro ngo avuge, ariko ku bw’agakiza yakiriye Imana yamuhaye ijambo, yaboneyeho umwanya wo gushima ababyeyi be bamureze gikirisito bikaba byaratumye mu gukura kwe atiyandurisha ibyaha byinshi birimo ubusambanyi, ndetse ngo mu ubusore bwe ntabwo yigeze ahubuka ngo abwira buri mukobwa wese abonye ngo I Love You ( Bivuze ngo Ndagukunda) Kuri ubu arashima Imana ko Imana yamuhaye umugore mwiza n’abana 3, asoza agira Inama urubyiruko ko rudashobora kuzabona Uwo bazabana mwiza bataritwaye neza.
Saa 05:39 PM Jotham ati:Kiristo afite imbaraga zo kudukura mu bubata bw’icyaha
Ijambo : 1 Timoteyo 4:12 Ntihakagire uhinyura ubusore bwawe, ahubwo ube icyitegererezo cy’abizera ku byo uvuga, no ku ngeso zawe no ku rukundo, no ku kwizera no ku mutima uboneye.
Icyo umuntu yimitse muri we nicyo kimuyobora ubuzima bwe, ngo ni nayo mpamvu Imana yaduhaye ikintu kimwe cyitwa ubushake gituma duhitamo, ariko Umugambi Imana idufiteho ni mwiza nuko duhitamo neza ikazaduha ubugingo buhoraho
Evangelique igarutse ku ruhimbi igira iti: Mana uzaturinde tugukorere dufite ubwenge
Betifage baririmbye indirimbo ifashije benshi igira iti:Mu bibazo byawe humura nshuti nturi wenyine hamagara Yesu niwe mutabazi ibihe byose
Bamwe mu bitabiriye i giterane
New Melody iri kuririmba indirimbo zisoza igiterane abantu barizihiwe cyane!
Urubyiruko rwa Bethifague rutanze ubwisungane mu kwivuza bungana n’amafranga ibihumbi ijana na Mirongo itanu (150.000 frw) azishyurira abatishoboye 50.
Umuyobozi w’Urubyiruko ati "turashimira ubuyobozi bw’ umudugudu wa Bethifague batuba hafi buri munsi n’abaduteye inkunga kugira ngo iki gikorwa kigerweho.
New Melody bati Imana izaduha ikamba ritangirika.
Saa 06:57 Pm Igiterane kirasoje, New Melodie, Pastor Desire, Ev. Jotham n’itsinda ryaturutse i Kigali rije mu ivugabutumwa barahagurutse berekeje i kigali.
Saa 10:25 Pm : Nibwo Abakozi b’Imana bageze i Kigali.
Dushimiye itsinda ry’abanyamakuru b’agakiza.org i Rubavu namwe mwese mwari Mwagize uruhare kugirango aya Makuru abagere ho namwe Mwakurikiranye iki Giterane Yesu abahe umugisha


text:
Wari uzi ko umwana muto niyo yaba asinziye aba yumva ababyeyi be iyo bari gutongana ?
Ngo impinja zumva neza ababyeyi bazo nubwo zaba zisinziriye cyane cyane iyo bari mu ntonganya. Igikomeye ni uko ababyeyi iyo bari gutongana bigira ingaruka zitari nziza na gato ku buzima bwazo bwo mu mutwe.
Abantu benshi bakunze gutekereza ko kuba umwana atarakura ngo amenye ubwenge bagomba kwivugira cyangwa bagakora ibyo bashatse. Ariko baba bibeshya cyane kuko birengagiza ko niyo akiri mu nda ataravuka hari aho agera akaba ashobora kumva urusaku ruri hanze, umuziki n, ibindi ari byo bita mu cyongereza “Sensibility.”
Ubushakashatsi dukesha “Daily mai”l bwakozwe n’impuguke z’abanyamerika ku buzima bwo mu mutwe bw’umwana, buremeza ko burya ubwonko bw’uruhinja bufite ubushobozi bwo kumva intonganya yemwe n’iyo asinziriye. Rero ngo kuba ubwonko bw’umwana muto buba bworoshye mu kuba bwakwigana ibikorwa byinshi yumva cyangwa abona, uku gutongana kw’ababyeyi kumugiraho ingaruka mbi mu mikurire ye, akazakura yumva afite urusobe rw’ibibazo ari byo benshi bita “Stress”.
Aba bashakashatsi bo muri kaminuza ya Oregon bakoresheje MRI Scans, uburyo bukoreshwa kugira ngo harebwe uko ubwonko bw’umuntu buri gukora. Hafashwe abana bakiri bato 20 basinziriye. Kubera ko ubu buryo twasobanuye bunapima imikorere y’ubwonko niyo yaba asinziriye,aba bana bashyizwe muri ibi byuma basinziriye. Byaje kugaragara ko umwana niyo yaba asinziriye aba yumva amajwi y’abamuvugira iruhande cyane ayo ayo majwi ari intonganya, ibitutsi n’ibindi.
Ngo bitewe n’uko ubwonko bwabo buba bucyoroshye (malleability), bituma bo iyo basinziriye baba bumva amagambo avuganwe uburakari bukabije, buciriritse cyangwa avuganwe ibyishimo n’adafite aho abogamiye. Alice Graham , umudogiteri umwe mubakoze iyonyigo, aravuga ati: “twari tugamije kumenya inkomoko ya stress abana bagira bakiri bato batarahura n’ibintu byinshi mu buzima niba yaba ifitanye isano n’imikorere y’ubwonko bwabo.”
Nyuma y’ubu bushakashatsi hemejwe ko, abana baturuka mu ngo zigira amakimbirane n’intonganya bakunze kurwara indwara ya stress, naho abaturuka mu ngo zitagira intonganya za buri gihe bakagira amahirwe yo kudafatwa n’iyi ndwara.
Ifoto: www.therealstevegray.com
Didier NIYOMUKIZA / UMUGANGA.com


text:
Filozofi
Filozofi (izina mu Cyongereza Phylosophy ) [1]
Gusobanukirwa n’ikibazo cy’ingenzi cya Filozofi gitandukanya abafilozofe (Philosophers) kikabaha n umurongo wo kumva no gusobanura ibintu. Uyobora ikiganiro akwiye kumenya ko abahugurwa batinya Filozofi ariko bakaba bifuza kuyimenya. Niyo mpamvu akwiye kubaza ibibazo byoroshye agahera kubyo bazi kandi bivugiye, agana ku bishya.
N’ubwo ubumenyi bwa mbere ku isi bwari Filozofi, kandi n’ubu Filozofi akaba ari imwe mu nyigisho zigwa, abanyarwanda benshi bayitwara nk’isomo rikomeye cyane. Bumva Filosofi ari inyigisho ikwiye guhabwa abahanga kabuhariwe, ndetse n’uwayize bamureba nk’umuntu wasarishijwe n’ubwenge bwinshi buvangitiranye. Hari n’aho usanga abafilozofe bitwa abasazi, ibizongwe, n’andi mazina mu by ukuri asesereza.
Filozofi ni ubumenyi bw’isi (Universe) n amategeko ayigenga. Isi igizwe na kamere (nature), umuryango w’abantu (society) n’igitekerezo (thought). Filozofi rero ni ubumenyi busubiza ibibazo byose umuntu yibaza kuri kamere, umuryango w’abantu n’igitekerezo. Kubera ariko ko umuntu ariwe usumba byose, Filozofi ni ubumenyi bwose ku muntu n ibimukikije. Filozofi isobanura imibanire y abantu n’ibintu, abantu n’abandi n’ibintu n’ibindi. Kugira ngo isi irusheho gusobanuka, Filozofi yagabanijwemo ibice binyuranye by ubumenyi, buri gice kikigwa mu buryo bunonosoye. Ibyo bice ni nka: Physics, chemistry, geology, astronomy, biology, psychology, sociology , etc. Mu by ukuri, ibyo byose hamwe n’ubundi bumenyi, bigize ubumenyi bugari bwitwa Filosofi.
Inkomoko ya filozofi[edit | edit source]
Umuntu yagize ubushake bwo gusobanukirwa isi kuva amaze kuba umuntu. Ubwo nibwo yatangiye kwibaza ku :
- Inkomoko y ubuzima
- Inkomoko y umuntu
- Iherezo ry umuntu (uko bigenda iyo apfuye)
- Akamaro (purpose) ko kubaho n ibindi.
Abantu ba mbere babonaga umuntu avuka, agakura, agasaza, akarwara, agapfa n’ibindi, bakabyibazaho bikabashobera. Babonaga imvura igwa, izuba riva, inkuba ikubita, imigezi itemba n’ibindi byinshi nabyo bakabyibazaho ariko bikababera urujijo. Ibi byatumye batinya ibintu bimwe ndetse batangira kubisenga. Ikintu cyose batashoboraga gusobanukirwa bavugaga ko ubwo hagomba kuba hari ikintu gifite ububasha buhanitse, kigomba kuba kigenga ibyo byose. Ubwo nibwo kwemera imana byavutse. Nibwo kandi havutse Imana nyinshi bitewe n’akarere abantu babagamo n’ingorane bahuraga nazo mu buzima bwa buri munsi.( Imana y uburumbuke, Imana y’izuba, Iy’imvura, n’izindi )
Icyitonderwa[edit | edit source]
Umuntu yavuga ko ibibazo abantu ba mbere bibazaga n’ibisubizo batangaga atari Filozofi kuko Filozofi yibaza ku kibazo mu buryo bucukumbuye, igatanga ibisobanuro birambuye, binonosoye kandi bitanga umurongo (detailed and systematic). Ndetse no kuba abantu bibaza ibibazo bitandukanye kandi bagatanga ibisubizo bitandukanye, nabyo ntibibagira abafilozofe.
Umufilozofe ni umuntu ufite ubuhanga bwo gusesengura ibibazo rusange biri muri kamere, umuryango w’abantu n’igitekerezo mu buryo burambuye kandi bunonosoye, agashyiraho n’umurongo wo kubisobanura. N ubwo rero abantu nka ba NYIRABIYORO bibazaga bati : « ko mbona bucya bukira amaherezo azaba ayahe? » ntabwo byabagize abafilozofe. Iyo umwana yibaza aho aca iyo avuka ntabwo aba yabaye umufilozofe. Gushyirwa ku murongo kwa Filozofi (Systematisation) byatangiye kera nko mu myaka 2500-3000 ishize (Ancient ages/Antiquités).
Filozofi nka system yatangiye kubaho mu bihugu byari biteye imbere kurusha ibindi icyo gihe mu buryo bwo kuyobora igihugu (political organization), ubukungu (Economy), imibanire (social) n’umuco (culture). Ibyo bihugu byari bimaze kugira Leta (State) n’inzego z’ubusumbane mu baturage (class differentiation). Ibyo bihugu ni nka : Misiri, Ubushinwa, Ubuhindi, ariko cyane Ubugereki.
Ikibazo cy ingenzi cya filozofi[edit | edit source]
Igisubizo babonera icyo kibazo ni cyo kibatandukanya, kikabaha n umurongo wo gutekerezamo no gusobanura isi n’ibiyirimo byose. Icyo kibazo ni:
- Ni iki cy’ibanze : ukubaho cyangwa gutekereza ? (Being or thinking)?
- Iki bibazo gishobora kubazwa mu bundi buryo bukurikira:
- Ni iki cy’ibanze : Matter/matière cyangwa consciousness/conscience ?
- Hari n’akandi kabazo (sub-question) gashamikiye kuri icyo cy’ingenzi, nako gatandukanya
- Abafilozofe. Ako kabazo ni : Isi ishobora kumenyekana ? (Is the world knowable?)
- Abafilozofe bagabanyijwemo impande ebyiri bitewe n’igisubizo babonera icyo kibazo ndetse n’ako kabazo kagishamikiyeho.


text:
Yesu akwiye kutwiyereke ukundi gushya. Pastor Desire
Yohana 21 :1-9 Yesu yiyereka abigishwa ku Nyanja yitwa Tiberiya.
Theme: Yesu atwiyereke ukundi gushya.
Igihe Yesu yaratoranyaga abigisha yaraye asenga ijoro ryose, ntakwibeshya na kumwe kwabayeho mubo yahamagaye bose kuko na Yuda burya yari afite impamvu nawe agiye mu bandi:kwari ukuzamugurisha akaba ikiraro tugacungurwa. Ku bakunda Imana, byose bifataniriza hamwe kutuzanira ibyiza. Abaroma 8:28 niyo mpamvu dushima umusalaba kandi wari uwo kubambaho ibivume : kuri twe ni ibyirato byacu kuko twawucunguriweho.
-Gukizwa biroroha ariko kugira ngo uzagere ku rwego rwiza wishimirwa n’ Imana, ukagira umutima nk’uwari muri Kristo Yesu bifata igihe. Niyo mpamvu akwiye guhora atwiyereka ukundi gushya tugahora duhinduka bashya uko bukeye. Yesu yageze igihe abwira abigishwa ko babaye incuti ze, ko batakiri abagaragu, ko abahaye ubutware bwose, ko icyo bazaboha kizabohwa, ko Petro azaroba abantu, ariko nyuma y’ iminsi 3 apfuye bisubirira kuroba; abasangayo arabiyereka.
-Yesu yakwiyeretse mu gihe cyo gushinga urwawe rugo anakwiyereke wabyaye. Yakwiyeretse mu gihe cy’ubushomeri, akwiyereke no mukazi. Yakwiyeretse ukenye anakwiyereke ukize. Yakwiyeretse uri mu ntambara , no mumahoro naho mubane. Wamubonye unanutse , mubone ubyibushye. Wamubonye uyoborwa wongere umubone uyobora abandi abigufashemo.
-Hari abigeze kumubona abiyereka, abana nabo, ariko iminsi mibi cyangwa myiza itumye batakimubona kuko iyo minsi yabakuye aho ari basubira kuroba(gusubira mubyaha yagukuyemo) . Abigishwa babonye apfuye bagira ngo birarangiye. ibyapfuye mu buzima bwawe ntibivuga ngo ibintu byararangiye azongera akwiyereke bibe bishya kuko ashobora kuzura n’ibyapfuye.
-Bakesheje ijoro ari ntacyo bafashe, kuko baroberaga i bumoso. Nta cyiza na kimwe kiba i bumoso: ni kure y’ umugisha w’ Imana. Nawe urebe impeta nziza ndetse n’isaha nziza bijya ku kuboko kw’i bumoso, , iyo ukora, indyo niyo ikora cyane, Yesu yavuze ko ihene zizajya I bumoso. Iyo biblia ivuga ukuboko kw’ iburyo kw’ Imana iba ivuga umugisha w’ Imana ndetse n’imbaraga z’ Imana bisobanura imfura: natwe turi abana b’ imfura muri Kristo Yesu. Ariko iyo ivuze imoso iba ivuga abazajya mu muriro….n’ ibibazo n’ igihano kishobora guhabwa uwanze kumvira Imana.
-Yesu yaje mu museke( niwe nyenyeri yo mu ruturuturu). Umuntu ashobora gutambikirwa n’ umuseke ntabimenye. Yesu yaje mube ntibamumenya Yohana 1
Umunsi umuseke wagutambikiye uzava I bumoso ujye iburyo Abagalatiya 5:19-21 uzava muri kamere ujye mu mwuka, kandi uzava mu bibazo ujye mu mugisha. Uve mu bikomere, mu bukene, mu ngorane n’ibindi ujye mu mahoro adashira.
-Yesu yaje avuga nk’umubyeyi abaza ngo bana hari icyo kurya mufite? Yesu ahora ku rugi rw’ umutima wawe akomanga ngo umukingurire mubane aragukunda nubwo wagiye ibumoso. Nutizezwa n’amagambo, uzizezwa n’ imirimo myiza agenda agukorera.
-Yesu ashobora kuza avuga neza (akaguha umugisha) utamenya ko ariwe yawuguhaye azakahindura imvugo hakaza ibibazo burya ushobora kutumva wariye, waburara ho ukumva. Ushobora kutumva ufite kazi washomera ukamwumva. Ushobora kutumva uri nyakubahwa ariko wacishwa bugufi ugakizwa. Niwumve bikiri nonaha kuko aragushaka.
-Yesu ababwira kujugunya urushundura i buryo bw’ ubwato bararoba. Nawe va i bumoso ujye iburyo, va mu ntege nke ujye mu mbaraga, va mu gukiranirwa ujye mu gukiranuka ubone imigisha. Va mu bihombo wunguke va mu bukene ujye mu mugisha w’ Imana saba Imana kujya i buryo. Kandi tangira wumve urambiwe I bumoso, wumve hatagukwiriye. N’utarambirwa ubwo buzima urimo buzakomeza ariko bwira Imana uti agura imbago ndashaka gutera imbere mu buryo bwose.
Bagiye iburyo barobye ifi nyinshi ntibabasha kuzikurura kuko zari nyinshi barembuza bagenzi babo. Nituba aho Imana iri izaduha umugisha kugeza ubwo dutangara.
-Ubu Imana ikweretse I buryo bwawe (aho umugisha wawe uri) wakora ibitangaza, wavumbura I soko nta wundi wari yari yaribona ugakira ugatunga, wamenyekana kw’ isi yose kuko yabwiye Dawidi ngo nzaguha izina rihwanye niryo abakomeye bo mw’ isi.
-None yabikwereka gute wibera i bumoso intege nke zabaye ubuzima bwawe warasinziriye n’ amasezerano yawe arasinzira. Abantu bayo bishwe no kutamenya.
-Yohana ahita amumenya na kare yibera mu gituza cye abwira Petro ati n’ umwami Yesu atumye turoba ifi zingana zitya: Burya ni Yesu atuma urya nubwo utaramumenya niwe atuma wiga, niwe yagushyingiye niwe atumye wubahwa, burya niwe atumye ukora akazi nk’ako ufite ntiwarushaga ubwenge abo mwiganye bashomereye. Burya No kuba wiga uri ipfubyi niwe. Niwe ukubesheho udakora, niwe ugutungiye abana burya ,ni Umwami Yesu ukubakiye rwari kuba rwarasenyutse, ni Yesu nubwo utamubona ariko n’ Umwami Yesu.
-Petro amenye ko ari Yesu ahita yambara kuko yari yambaye ubusa, mu buzima bwacu dufite ibitwambura byinshi ariko Yesu arashaka kukwambika gukiranuka no kwera kwe ukaba uwo kwizerwa.
Yesu yambaye ubusa ku musalaba kugira ngo twe tuzambare. Ibyakwambuye urabizi saba Yesu akwambike aragukunda nubwo wagiye i bumoso. Imana yavuganye n’umugore wa Manowa ko azabyara.Umugabo abimenye ajya kubaza Imana arayibwira ati niba ari wewe wavuze garuka utubwire uko tuzagenza umwana; nayo Iraza iramubwira iti nijye wabivuze ntimuzihumanye muzabyara umunaziri muzamwite Samusoni,Imana yongera kubiyereka. Abacamanza 13. Imana yongere itwiyereke bundi bushya amen!
Pastor Desire Habyarimana


text:
Ikindi kibazo kibabaje umukozi w, Imana Gaparo mushyira mu majwi niwe wenyine waguze ibyo byuka, mubiririmbiraho, murangije ngo yabikuye ikuzimu, yavuye muri korari muri 2013 none uyu munsi 2017nibwo ashenye korari yanyu, nkanjye naririmbye muri korari amatiku ayibamo ndayazi mukizwe cg murorere ariko Ntambara na Gaparo mubahe amahoro kuko n, aho mugeze nibo. Ariko mwiyibagije amatike babatangiye mujya muri Kongo none mubahembye kubaharabika. ndabasabye mujye mukizwe neza mwibuke n, I neza mwagiriwe
Mukamana - 11/01/2017 saa 15:09


text:
Ubwo mwarimu akimara kwinjira twese twahise twirukira mu myanya yacu gusa Fiston we bahise bamuhagurutsa ariko mwarimu ntiyirirwa amubaza icyo twari turi gukora ahubwo yahise amubwira ngo yivuge hanyuma avuga amazina ye ubundi arongera aricara amasomo aratangira nk’uko bisanzwe.
Bitewe rero n’uko mu mwaka wa mbere twabaga turi benshi ubwo batugabanyaga mu ma class abiri atandukanye ariko yose yo mu wa mbere. Twe twigaga muri A abandi biga muri B, Uwo munsi twarize amasaha yo kujya hanze muri(...)
Ubwo mwarimu akimara kwinjira twese twahise twirukira mu myanya yacu gusa Fiston we bahise bamuhagurutsa ariko mwarimu ntiyirirwa amubaza icyo twari turi gukora ahubwo yahise amubwira ngo yivuge hanyuma avuga amazina ye ubundi arongera aricara amasomo aratangira nk’uko bisanzwe.
Bitewe rero n’uko mu mwaka wa mbere twabaga turi benshi ubwo batugabanyaga mu ma class abiri atandukanye ariko yose yo mu wa mbere. Twe twigaga muri A abandi biga muri B, Uwo munsi twarize amasaha yo kujya hanze muri break yarageze turasohoka gusa mbona Fiston arasohotse agragenda ahagarara ahantu wenyine nange ndagenda muhagarara iruhande turaganira nyine akomeza ambwira iwabo gusa kuko icyo gihe nange nabaga muri Famille Kicukiro yambwiye iwabo numva nshobora kuba mpazi cyane ko yari amaze no kumbwira ko akunda kujya gukinira Basketball kwa Carlos kandi nange ariho club nabyinagamo ikorera urumva twari duhuye twese turi abo mu gace kamwe ariko nanone Fiston we yari asanzwe afite Frank banabana kandi baturuka nawe hamwe.
Ako kanya tukimara kwibwirana na Fiston hahise haza abakobwa babiri ngewe ntan’Umwe nari nzi urazi ibintu byo kuba ugeze kwishuli bwa mbere akenshi usanga abanyeshuli bose ubona basa ndetse uwo wabonye mu gitondo wabona undi ugashaka kumwitiranya ahanini bitewe n’uko bose baba bambaye imyenda isa kandi ari na benshi.
Ubwo abo bakobwa baradusuhuje nange nahise ngira ubwoba ngo baje kutunyuzura dore ko muri icyo gihe aribyo byari bigezweho, gusa baradusuhuje ntungurwa no kumva umwe muri bo ahamagaye Fiston mu izina ntangira kumenya ko wa mwana ashobora kuba afite abantu benshi baziranye cyane ko yari yanambwiye ko hari Frank wiga mu wa kabiri baziranye kandi babana.
Reo ako kanya bakimara kudusuhuza umwe muri bo yahise abwira Fiston ati se waraye neza nuko ahita ambwira ati “wowe singushaka hano nta mururu uhagararana n’abantu bakuze vuba hita ujya mu ishuli nonaha” ubwo nange nahise nkuramo akange karenge ba bakobwa ariko beza cyane basigarana na Fiston ariko nabo ntago hashize umwanya isaha zo kwinjira ziragera hanyuma Fiston ahita aza muri Class ansanga aho nari nicaye araseka cyane ati mwana uriya mu baby niwe wagukanze nawe urabyemera
Icyo gihe yanyumvishije uburyo basigaye baseka ko ngira ubwoba cyane ariko nyine iyo uri umururu kubo byabayeho barabizi uba ufite ubwoba n’akana gatoya urusha urutugu karagukanga rwose ugapfukama ukanarira iyo bibaye ngombwa.
Icyo gihe rero Fiston yananyumvishije uburyo umwe muri abo bakobwa yankuze ahubwo yamubwiye ngo ambwire ko anshaka saa sita nitujya kurya njya ku mureba urumva namwe byabaga ari ukunjyana aho ashaka kuko yigaga mu wa kabiri ngewe ndi umururu ubwo sasa sita zarageze ngewe na Fiston turasohoka ubwo nyine twari twamaze kuba inshuti zidatandukana no kurya twarajyanye ariko tukigera ku muryango wa Refectoire(aho twariraga) tubona babakobwa nanone baje kutureba ubwo ngewe nashatse kubwira Fiston nti reka nikwepere sinshaka ko bongera kunkora nk’ibyo bankoze kare.
Sasa umwe yatugezeho ahita atubwira ati muze tujye gusangira ubwo ariko Fiston we bari bamenyeranye ngewe nshaka gusa n’usigara ahita amfata akaboko aranjyana arangije ahita ambaza ati se ko ufite ubwoba kare nagukanze ? nange ndamubwira nti erega ndi umururu ngomba kubimenya kandi amaboko atareshya ntajya aramukanya nawe urabizi ibyo ngibyo.
Ubwo twageze kuri table yabo nyine ariko mbona abakobwa bicayeho ari abakanganye gusa cyane ko n’ubwo nange nagiraga ubwiyemezi ariko icyo gihe nari ndi umururu ntago nagomba kwishyira hejuru. Ariko nkigera kuri table umukobwa umwe yahise avuga ari ariko murabona uyu muhungu adasa na Grace? ngewe numva nyine aranshanze cyane ko na Grace uwo ntawe nari nzi.
Abantu bose baraje muri refe turicara kuri table ngewe na Fiston banadutandukanije kuko we yari yicaranye na wa mukobwa bari kumwe kare naho ngewe bari bampereje hirya ariko umukobwa twicaranye natinye no kugira icyo namuvugisha hanyuma hageraho umwanya wo kwivuga twebwe nyine twari abaruru nitwe bahereyeho ariko muri ako kanya ………………………
EPISODE ikurikira ni ejo iyi saha
> wabyitwayemo Ute Se?
lcyo gice cyindi kutagishyiraho kandi aringenzi
lcyo gice cyindi kutagishyiraho kandi aringenzi
ngaho twakomeje na part ikurikira se muvandi were kudutindira
kbsa ibi ni ingenzi komeza


text:
Mu gice giheruka, se wa Raissa yari yashyizeho abantu bo kujya gutwikira Mateso mu nzu, Ese byaje kurangira bite?
Ku mugoroba Mateso avuye kurya, yari yicaranye na Raissa mu cyumba Mateso yararagamo mu icumbi ry’abahungu umuryango wa 17.
Ubwo barimo bareba za filime kuri ya mudasobwa bari baramuhembye mu irushanwa maze saa tanu zigeze Mateso abwira Raisa ati “Mukundwa, reka nkuherekeze ujye kuryama iwawe kuko abanyeshuri babifata nabi ukomeje kurara hano kandi sinifuza ko bagufata nk’ikirara mu gihe nzi neza ko uri umwari w’umutima.
Maze Raisa ati “Basi ntiza imashini ndare ndeba filime kuko tutararanye sinasinzira.”
Nuko Mateso aramubwira ati “Mu by’ukuri si ukwanga ko undyama iruhande kuko wifuzwa na benshi kandi njyewe ntacyo ndicyo cyo kuba nagusuzugura, ahubwo ndifuza ko agaciro kawe wakagumana ntihagire umunyeshuri wakunyuzamo ijisho kandi uvuka mu muryango usobanuye byishi mu gihugu cyacu."
Ni uko afata ya mudasobwa ayishyira mu gikapu bayimuhayemo ndetse na ya bahasha yari irimo amafaranga yari ikirimo atarayikuramo ni uko ahereza Raissa maze aramuherekeza amugeza mu cyumba cye.
Mu gihe bari bageze aho Raissa yararaga uwo mukobwa yasabye Mateso kumufasha gushyira ibintu ku murongo kuko atahaherukaga hari hameze nabi, maze barangije Raisa abwira Mateso ati “sheri, nsasira ndashaka kurara mu buriri washashe kandi ntubyange sha! Ariko mu gihe Mateso yari yunamye asasa bumva induru nyishi zivugira ku macumbi y’abahungu, Mateso agiye kwiruka Raisa aramufata aramubuza ati “ibaze ari nk’umwicanyi bavugiriza induru mugahita muhura akakwica urumva utaba umfakaje nkiri muto?
Ariko hashize akanya bumva induru ibaye nyishi, niko guherekeranya basubira ku bahungu kureba ikibaye, maze batungurwa no gusanga icyumba cya Mateso cyahiye cyakongotse. Abazimya bakomeje guhashya umuriro washakaga kwinjira mu bindi byumba barwana no kwinjira ngo barebe ko Mateso yaba agitera akuka, ariko bakirwana no kwinjira, batungurwa no kubona ahagaze hanze aho nawe maze bareka kwinjira umuriro ucyaka.
Icyakora bamaze kuwuzimya neza binjiyemo basanga ibintu byose yaba imyenda, ibitabo, amakaye matera,amashuka n’inkwet byakongotse. Ibi Raisa na Mateso byarabayobeye mu gihe agitereza ku bimubayeho, Raissa araturika ararira abwira Mateso ati “Ndabihamya uyu ni papa ubikoze nta wundi gusa umbabarire”.
Iryo joro byabaye ngombwa ko Mateso ajya kurarana na Raisa nkuko byari byaraye bigeze mu ijoro ryakeye, ariko nijoro baryamye Mateso yahise abwira umukunzi we ko buri bucye ajya gusura nyina mu cyaro i Rushaki ati “Nta kuntu ibi byaguma kumbaho mama ntacyo mbimubwiyeho na hato atuzumva ngo napfuye”, ni uko Raissa amusaba ko bajyana nawe agasura nyirabukwe Mateso abanza kubyanga yibaza ukuntu mwana wo mu bakire azinjira mu kazu k’iwabo gasebetse ariko bitewe n’uko Raisa yakomeje kumuhata yageze aho arabyemera.
Mu gitondo bagiye Raisa agura igitenge nyabugogo, ashyira nyirabukwe, ubwo bageze i Rushaki batekerereje umukecuru uko baje kumenyana n’uko bakundanye n’ukuntu ise ari kubagendaho kugeza n’aho bakeka ko yatwitse icyumba Mateso araramo, maze uwo mukecuru arababara cyane ariko arababwira ati “bana banjye mwihangane burya imbuto y’umugisha yera ku giti cy’umuruho kandi inzira y’umugabo burya irarura ariko agomba kuyicamo nta kundi.”
Ku mugoroba Mateso yafashe ibihumbi 200 kuri ya yandi yatsindiye aha nyina, ariko ubwo basezeraga ngo basubire i Kigali, nyina yihereranye umuhungu we Raisa atumva maze aramubwira ati “ Mwaana wanjye aho kugirango abakire bazakunyage bakuziza umukobwa wabo wamuretse n’ubundi ko mutari mu rwego rumwe? Urabona uzabura umukobwa mwiza kuko hano iwanyu? Mbabarira ntazicwa n’agahinda numvishe ko abakire bagutwaye ubuzima?kandi urabizi ntawe ubyarira mu nda y’undi.”
Mateso utarashakaga kubabaza nyina yahavuye yemeye ko agiye kurekana na Raisa ariko byari bigoye kuko Raisa na Mateso bari barabaye nk’amazi n’ifu kuburyo gutandukana byo bitari gushoboka.
Murenzi Sixbert
Ushaka gusoma igice cyabanje, kanda hejuru ku itangiriro ry’icyo gice uri gusoma, ku magambo ari mu ibara ry’umutuku asobanura uko mu gice hiherutse byarangiye.


text:
sam.
16
avril
2011
UMUNSI W’UBUBABARE BWA NYAGASANI
ISOMO RYA MBERE
Umuhanuzi Izayi (Iz 52, 13 -15 ; 53, 1-12)
52, 13Dore umugaragu wanjye azasagamba, azakuzwa, yererezwe asumbe byose. 14Nk’uko imbaga y’abantu yamubonye igakangarana kuko yari yangiritse bitavugwa, imisusire ye ntaho igihuriye n’iy’umuntu, n’uburanga bwe ntibuse n’ubwa bene muntu, 15ni na ko bizatangaza amahanga menshi, abami nibamugera imbere bumirwe kuko bazaba babonye icyo batigeze babwirwa, bakitegereza ikintu kitigeze kibaho.
53,1Ni nde wakwemera ibyo twebwe twumvise? Ni nde wahishuriwe ukuboko kwa Nyagasani? 2Yakuriye imbere y’Uhoraho nk’umumero ushibutse, ameze nk’umuzi wanamye mu gitaka cyumiranye; nta buranga nta n’igikundiro byo kurembuza amaso yacu, yewe nta n’igihagararo cyamutera igikundiro. 3Yari yasuzuguwe kandi yatereranywe n’abantu, umunyamibabaro n’umumenyerane w’ibyago ; mbese nk’uwo bagera imbere bakipfuka mu maso, kuko yari asuzuguritse, twese nta we umwitaho.
4Nyamara kandi ni imibabaro yacu yari yikoreye, ni ibyago byacu byari bimuremereye; ariko twe tukamubonamo uwahawe igihano, nk’uwibasiwe n’Imana ikamucisha bugufi. 5Nyarnara we yahinguranyijwe kubera ibyaha byacu, ajanjagurirwa ibicumuro byacu: igihano cye cyadukomoreye amahoro, ibikomere bye tubikesha umukiro. 6Twese twarabuyeraga nk’intama zazimiye, tugenda intatane buri wese atomereye inzira ye, maze Uhoraho amugerekaho ububi bwacu bwose.
7Yarashinyaguriwe ariko yicisha bugufi, ntiyabumbura umunwa boshye umwana w’intama bajyanye mu ibagiro, cyangwa intama yicecekera imbere y’abayogosha ubwoya, na we ntiyaruhije abumbura umunwa. 8Yafashwe ku gahato bamucira urw’akarengane, kandi nta n’umwe wigeze amwitaho. Ni koko yakuwe mu isi y’abazima, ahanirwa ubugome bw’umuryango we. 9Yahambwe hamwe n’abagiranabi, imva ye ishyirwa hamwe n’iy’abakungu, n’ubwo we nta bugome yigeze agira, akaba nta n’ikinyoma cyigeze mu munwa we. 10Uhoraho yashatse kumujanjaguza imibabaro, kandi namara gutura ubuzima bwe ho impongano z’ibyaha, azabona abamukomokaho, azarambe maze azuzuze atyo umugambi w’Uhoraho. 11Nyuma y’iyo mibabaro yose azabona urumuri azanezerwe; namara kumenyekana ko ari intungane, azageza benshi ku butungane. Umugaragu wanjye azakiranura imbaga y’abantu, kuko yikoreye ubwe ibicumuro byabo. 12Ni cyo gituma nzamugenera umugabane mu bihangange, akazagabana umunyago n’abanyamaboko; kuko ubwe yigabije urupfu, akabarirwa mu banyabyaha. Ubwe yikoreye ibicumuro by’imbaga, nuko atakambira abagiranabi.
ZABURI (Zab 31 (30), 2ab.6, 12, 13-14ad, 15-16, 17.25)
Inyik/ Dawe, nshyize ubugingo bwanjye mu maboko yawe.
Uhoraho, ni wove buhungiro bwanjye,
singateterezwe bibaho!
Nshyize ubugingo bwanjye mu maboko yawe,
ni wowe uncungura, Uhoraho, Mana nyir’ukuri.
Abanzi banjye bose barampundazaho ibitutsi,
n’abaturanyi banjye ntibakincira akari urutega.
Incuti zanjye z’amagara nsigaye nzitera ishozi,
abo duhuriye mu nzira barambona bagahunga.
Nsigaye naribagiranye nk’uwapfuye,
meze nk’akabindi kasandaye.
Numva rubanda bamvuga nabi,
bajya imigambi ya kuncuza ubugingo.
Ariko ndakwiringiye, Uhoraho,
ndavuga nti «Imana yanjye ni wowe!»
Ibihe byanjye biri mu kiganza cyawe,
ngaho rero ngobotora mu maboko y’abanzi banyibasiye!
Uruhanga rwawe nirumurikire umugaragu wawe,
maze unkize ugiriye impuhwe zawe.
Nimukomere kandi mwireme agatima,
mwebwe mwese abizera Uhoraho!
ISOMO RYA KABIRI
Ibaruwa yandikiwe Abahebureyi (Heb 4,14-16; 5, 7-9)
Bavandimwe, 4,14 ubwo dufite Umuherezagitambo mukuru uhebuje watashye mu ijuru, Yezu Umwana w’Imana, nitwikomezemo ukwemera. 15Koko rero, ntidufite Umuherezagitambo mukuru wananirwa kudutabara mu ntege nke zacu; yageragejwe muri byose ku buryo bumwe natwe, ariko ntiyatsindwa n’icyaha. 16Nitwegerane rero ubwizere intebe ya Nyir’ineza, kugira ngo tugirirwe impuhwe kandi duhabwe imbaraga zizadufasha igihe kigeze. 5,7Mu gihe cy’imibereho ye yo ku isi, ni We wasengaga atakamba mu miborogo n’amarira, abitura Uwashoboraga kumurokora urupfu, maze arumvirwa kuko yagororokeye Imana. 8Nubwo yari Mwana bwose, ibyo yababaye byamwigishije kumvira; 9maze aho amariye kuba intagereranywa, abamwumvira bose abaviramo isoko y’ubucungurwe bw’iteka.
IBANGONDIRIMBO RIBANZIRIZA IVANJILI (Fil 2, 8-9)
Kristu wapfuye azira ibyaha byacu,
Kristu wazukiye kuduha ubugingo bw’iteka.
Kristu yemeye kwumvira ari twe agirira ageza aho gupfa,
apfiriye ndetse ku musaraba.
Ni cyo cyatumye Imana imukuza, imuha Izina risumbye ayandi yose.
Kristu wapfuye azira ibyaha byacu,
Kristu wazukiye kuduha ubugingo bw’iteka.
IVANJILI
+ Ububabare bw’Umwami wacu Yezu Kristu uko bwanditswe na Yohani (Yh 18, 1-40 ; 19, 1-42)
Bamaze gufungura, 18,1Yezu ajyana n’abigishwa be yambuka umugezi wa Sedironi. Hakaba ubusitani, we n’abigishwa babwinjiramo. 2Yuda wajyaga kumugambanira akamenya aho hantu, kuko Yezu yakundaga kuhaza kenshi aherekejwe n’abigishwa be. 3Nuko Yuda amaze kubona abasirikare n’abagaragu yahawe n’abatware b’abaherezabitambo n’Abafarizayi, ajyayo; bari bitwaje amatara n’imuri n’intwaro. 4Yezu wari uzi ibigiye kumubaho byose, aza abagana arababaza ati «Murashaka nde?» 5Baramusubiza bati «Yezu w’i Nazareti.» Yezu arababwira ati «Ni jyewe.» Yuda wamugambaniraga akaba ahagararanye na bo. 6Yezu amaze kubabwira ati «Ni jyewe», basubira inyuma bitura hasi. 7Yongera kubabaza ati «Murashaka nde ?» Barongera bati «Yezu w’i Nazareti.» 8Yezu arabasubiza ati Nababwiye ko ari jye. Niba rero ari jye mushaka, nimureke aba ngaba bigendere.» 9Bityo harangira ijambo yari yaravuze ati «Abo wampaye nta n’umwe najimije muri bo.»
10Nuko Simoni Petero wari ufite inkota arayikura, ayikubita umugaragu w’umuherezabitambo mukuru, amuca ugutwi kw’iburyo. Uwo mugaragu yitwaga Malikusi. 11Yezu abwira Petero ati “Subiza inkota yawe mu rwubati. Inkongoro Data ampaye ndeke se kuyinywa?» 12Abasirikare n’umutware wabo, n’abagaragu b’Abayahudi, bafata Yezu baramuboha. 13Babanza kumujyana kwa Ana wari sebukwe wa Kayifa, umuherezabitambo mukuru w’uwo mwaka, 14Kayifa uwo ni we wari waragiriye Abayahudi inama, y’uko ikiruta ari uko umuntu umwe yapfira imbaga.
15Simoni Petero yari yakurikiye Yezu hamwe n’undi mwigishwa. Uwo mwigishwa wundi akaba yaraziranye n’umuherezabitambo mukuru, yinjirana na Yezu mu rugo rw’umuherezabitambo mukuru. 16Petero we asigara ahagaze hanze inyuma y’irembo; wa mwigishwa wundi wari uzwi n’umuherezabitambo mukuru, araza abwira umuja ukumira ngo yinjize Petero. 17Nuko uwo muja w’umukumirizi abwira Petero ati «Aho none ntiwaba uri uwo mu bigishwa b’uriya muntu?» Petero arasubiza ati «Sindi we.» 18Abagaragu n’abafasha bari bacanye umuriro bota, kuko hari imbeho. Petero na we yari ahagararanye na bo yota.
19Nuko umuherezabitambo mukuru abaza Yezu iby’abigishwa be n’inyigisho ze. 20Yezu aramusubiza ati «Navugiye ahagaragara mbwira isi yose. Nigishirije iteka mu masengero no mu Ngoro y’Imana, aho Abayahudi bose bateranira, nta cyo navuze rwihishwa. 21Urambaza iki? Baza abanyumvise icyo nababwiye. Bo bazi ibyo navuze.» 22Amaze kuvuga ibyo, umwe mu bafasha wari aho ngaho akubita Yezu urushyi ati «Ni uko usubiza umuherezabitambo mukuru?» 23Yezu aramusubiza ati «Niba mvuze nabi garagaza ikibi mvuze; niba kandi mvuze neza, unkubitiye iki?» 24Nuko Ana amwohereza aboshye kwa Kayifa, umuherezabitambo mukuru.
25Simoni Petero yari ahagaze aho yota. Nuko baramubaza bati «Aho nawe nturi uwo mu bigishwa be?» Arahakana ati «Sindi we.» 26Umwe mu bagaragu b’umuherezabitambo mukuru, mwene wabo w’uwo Petero yari yaciye ugutwi ati «Sinakubonye mu busitani muri kumwe?» 27Petero yongera guhakana. Ako kanya isake irabika.
28Nuko bavana Yezu kwa Kayifa bamujyana mu rugo rw’Umutware w’igihugu, hakaba mu gitondo, ariko bo ntibinjira mu rugo rw’Umutware ngo batandura batararya Pasika. 29Pilato arasohoka arabasanga ati «Uyu muntu muramurega iki?» 30Baramusubiza bati «Iyo ataba umugiranabi ntituba tumukuzaniye.» 31Nuko Pilato arababwira ati «Nimumujyane mumucire urubanza, mukurikije amategeko yanyu.» Abayahudi bati “Nta bubasha dufite bwo kugira uwo ducira urubanza rwo gupfa.” 32Bityo ijambo Yezu yari yaravuze ryerekeye ku rupfu yari agiye gupfa riruzuzwa.
33Nuko Pilato asubira mu rugo rwe, ahamagaza Yezu aramubaza ati «Mbese ni wowe mwami w’Abayahudi koko?» 34Yezu aramusubiza ati «Ibyo ubivuze ku bwawe, cyangwa se ni abandi babikumbwiyeho?» 35Pilato arasubiza ati «Aho ntugira ngo nanjye ndi Umuyahudi? Bene wanyu n’abatware b’abaherezabitambo ni bo bakunzaniye; wakoze iki?» 36Yezu arasubiza ati «Ingoma yanjye si iyo kuri iyi si; iyo ingoma yanjye iza kuba iyo kuri iyi si, abantu banjye baba bandwanyeho kugira ngo ntagabizwa Abayahudi. None rero Ingoma yanjye si iy’ino aha.» 37Nuko Pilato aramubaza ati «Noneho rero uri umwami?» Yezu aramusubiza ati «Urabyivugiye: ndi umwami! Cyakora icyo jyewe navukiye kandi kikanzana ku isi, ni ukugira ngo mpamye ibyerekeye ukuri. Unyurwa n’ukuri wese yumva icyo mvuga.» 38Pilato aramubaza ati «Ukuri ni iki?» Amaze kuvuga atyo yongera gusohoka, asanga Abayahudi arababwira ati «Nta kirego na kimwe nsanze kimuhama. 39Birasanzwe ko mbarekurira imbohe imwe mwishakiye ku munsi wa Pasika; murashaka ko mbarekurira Umwami w’Abayahudi?» 40Nuko bose barongera batera hejuru bati «Si uwo dushaka, ahubwo duhe Barabasi.» Barabasi uwo yari umujura.
19,1 Ni bwo Pilato ategetse ko bafata Yezu ngo bamujyane, maze bamukubite. 2Abasirikare bamushyira ku mutwe ikamba babohesheje amahwa,bamwambika n’igishura gitukura; 3nuko bamujyaho bavuga bati «Turakuramutsa Mwami w’Abayahudi», bakamukubita n’inshyi. 4Pilato yongera gusohoka abwira Abayahudi ati «Dore ndamubazaniye kugira ngo mumenye ko nta kirego na kimwe kimuhama musanganye.» 5Nuko Yezu asohoka yambaye ikamba ry’amahwa n’igishura gitukura. Pilato arababwira ati «Nguyu wa muntu.» 6Abatware b’abaherezabitambo n’abagaragu babo bamukubise amaso, batera hejuru bati «Nabambwe ku musaraba! Nabambwe!» Pilato arababwira ati «Ngaho nimumujyane mumwibambire, jye nta kirego kimuhama musanganye.» 7Abayahudi baramusubiza bati “Dufite itegeko, kandi dukurikije iryo tegeko agomba gupfa, kuko yigize Umwana w’Imana.” 8Pilato abyumvise arushaho kugira ubwoba. 9Asubira mu rugo maze abaza Yezu ati «Ukomoka he?» Yezu ariko ntiyagira icyo amusubiza. 10Pilato ni ko kumubwira ati “Nta cyo unshubije? Ntuzi ko mfite ububasha bwo kukurekura, nkagira n’ubwo kukubambisha?» 11Yezu aramusubiza ati «Nta bubasha na buke wajyaga kungiraho, iyo utabihabwa no hejuru. Ni cyo gituma uwangambaniye ari we ufite icyaha kiruta icyawe.» 12Pilato yumvise ibyo ashaka uko yamurekura, ariko Abayahudi batera hejuru bati «Uramutse umurekuye, uraba utakibaye incuti ya Kayizari. Uwigira umwami wese, aba arwanya Kayizari.» 13Nuko Pilato amaze kumva ayo magambo ajyana Yezu hanze, yicara ku ntebe y’ubucamanza ahantu hiherereye hitwa “Litostrotosi”, mu gihebureyi “Gabata”. 14Wari n’umunsi w’umwiteguro wa Pasika, bigeze nko ku isaha ya gatandatu. Pilato abwira Abayahudi ati «Nguyu umwami wanyu.» 15Batera hejuru bati «Kuraho, kuraho, mubambe ku musaraba!» Pilato arababwira ati «Mbambe umwami wanyu?» Abatware b’abaherezabitambo barasubiza bati «Nta mwami wundi tugira utari Kayizari.» 16Nuko aramutanga ngo bamubambe ku musaraba.
17Nuko bafata Yezu maze agenda yikoreye umusaraba we, yerekeza ahantu hitwa «ku Kigihanga», mu gihebureyi hakitwa «Gologota». 18Aho ni ho bamubambye ku musaraba ari kumwe n’abandi babiri, umwe hino, undi hirya, Yezu we akaba hagati. 19Nuko Pilato yandikisha itangazo arimanikisha hejuru y’umusaraba; hari handitse ngo «Yezu Umunyanazareti, umwami w’Abayahudi,» 20Abayahudi benshi basoma iryo tangazo, kuko aho hantu Yezu yabambwe hari hafi y’umugi kandi ryari ryanditse mu gihebureyi, mu kilatini no mu kigereki. 21Abatware b’abaherezabitambo b’Abayahudi babwira Pilato bati «Oya, wikwandika ngo ‘umwami w’Abayahudi’; ahubwo andika ko uyu muntu yihaye kuvuga ngo ‘Ndi umwami w’Abayahudi.’ » . 22Pilato arabasubiza ati “Icyo nanditse nacyanditse.”
23Abasirikare bamaze kubamba Yezu, batata imyenda ye bayicamo imigabane ine, umusirikare wese ajyana umugabane we. Hari n’ikanzu, ariko iyo kanzu ntigire iteranyirizo kuko yari iboshywe buzima kuva hejuru kugera hasi. Bajya inama bati 24«Ntituyitanyure, ahubwo reka tuyikorereho ubufindo tumenye uri bube nyirayo.» Bityo harangira Ibyanditswe ngo «Bigabanije imyambaro yanjye, maze ikanzu yanjye bayikoreraho ubufindo.» Nguko uko abasirikare babigenjeje.
25Iruhande rw’umusaraba wa Yezu hari hahagaze Nyina, na nyina wabo Mariya muka Kilopa, na Mariya Madalena. 26Yezu abonye Nyina ahagararanye na wa mwigishwa yakundaga, abwira Nyina ati «Mubyeyi, dore umwana wawe.» 27Abwira na wa mwigishwa ati «Dore Nyoko.» Guhera icyo gihe, uwo mwigishwa amujyana iwe. 28Nyuma y’ibyo Yezu wari uzi ko byose birangiye, kugira ngo Ibyanditswe byuzuzwe aravuga ati «Mfite inyota.» 29Aho hakaba hari hateretse urweso rwuzuye divayi irura. Bahambira ku rubingo icyangwe kinitswe muri iyo divayi irura, bacyegereza umunwa we. 30Yezu amaze kunywa kuri iyo divayi irura, aravuga ati «Birujujwe.» Nuko umutwe uregukira imbere, araca.
(Aha barapfukama, bagaceceka akanya gato)
31Ubwo hari ku munsi w’Umwiteguro wa Pasika; kugira ngo rero imirambo itaguma ku misaraba kuri sabato, kandi iyo sabato ari umunsi mukuru cyane, Abayahudi binginga Pilato ngo bavune amaguru yabo, maze imirambo bayimanure. 32Nuko abasiribre baraza bavuna amaguru y’uwa mbere, n’ay’undi wari ubambanywe na we; 33ariko bageze kuri Yezu basanga yapfuye, we ntibirirwa bamuvuna amaguru; 34ahubwo umwe mu basirikare amutikura icumu mu rubavu, maze ako kanya havamo amaraso n’amazi. 35Uwabibonye ni we ubyemeza kandi icyemezo cye ni ukuri; na we azi ko avuga ukuri kugira ngo namwe mwemere. 36Ibyo byabaye ari ukugira ngo huzuzwe Ibyanditswe ngo «Nta gufwa rye rizavunika.» 37N’ahandi mu Byanditswe havuga ngo «Bazarangamira uwo bazaba bahinguranyije.»
38Ibyo birangiye, Yozefu w’ahitwa Arimatiya wari umwigishwa wa Yezu rwihishwa kuko yatinyaga Abayahudi, asaba Pilato gutwara umurambo wa Yezu. Pilato arabimwemerera. Nuko araza ajyana umurambo wa Yezu. 39Haza na Nikodemu, wa wundi wigeze gusanga Yezu nijoro; azana ikivange cy’ishangi n’amarira y’igikakarubamba, bipima nk’ibiro mirongo itatu. 40Nuko benda umurambo wa Yezu bawuhambira mu myenda hamwe n’imibavu, uko Abayahudi bagenzaga bahamba. 41Ahantu bari bamubambye hari ubusitani, muri ubwo busitani hari imva nshya itaragira uyihambwamo n’umwe. 42 Nuko kubera umwiteguro wa Pasika y’Abayahudi, aba ari ho bahamba Yezu kuko iyo mva yari hafi.


text:
Camille, izina ry’umuntu werekana ibikorwa
Camille ni izina rihabwa umwana w’umuhungu,rifite inkomoko mu Kilatini ku izina Camillus rikaba risobanura ‘uwunganira mu birori’« jeune assistante de cérémonie »
Ryatangiye ari izina rihabwa abana b’abahungu ariko mu 1965 ryatangiye no kwitwa abana b’abakobwa.
Camille ni izina ryamamaye cyane mu kinyejana cya 16 biturutse ku mutagatifu Camille wiyambazwa nk’umurinzi w’ibitaro, abarwayi n’abaforomo.
Bimwe mu biranga ba Camille
Camille ni umuntu ugaragaza ibikorwa mu kwemeza abandi aho kuvuga amagambo.
Ni umuntu ukunda gukora siporo akayiha umwanya munini, n’iyo Camille yaba ari umugore ntibituma atabona umwanya wo gukora siporo.
Ni umuntu w’umunyamuhati,witanga kandi uhora ashaka kwaguka mu byo akora byose.
Ni umuntu uzi guhanga udushya ugira gahunda kandi witanga cyane ku buryo uko byagenda kose Camille agera ku ntego yiyemeje.
Camille ariko ntakunda gushyirwaho amategeko, iyo ushatse kumutegeka arabireka akagusuzugura ahubwo.
Ni umunyagitugu, aho ari hose aba ashaka kuyobora kugeza ku munota wa nyuma.
Mu rukundo Camille aba ashaka ko uwo bakundana amuhora bugufi bagafatanya ibintu byose kuko ni bwo yumva ko akunzwe.
Ku muntu akunda Camille ahinduka nk’intama bakamuyobora ntabwo y’amakare n’ubukaka bwo gukunda gutegeka abandi abishobora.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
ven.
15
avril
2011
Kuki Papa yahisemo guhura n’urubyiruko ku munsi wa Mashami?
Urubyiruko ni abantu bari mu kigero gishimishije (fleur d'âge) kigaragazwa n’imyifatire ikurikira :
1. Kurangamira ejo hazaza kandi biringiye ibyiza biri imbere.
Umushumba wa Kiliziya aboneraho kubwira urubyiruko mizero ya Kiliziya ko hari ibyiza byinshi ariko ko agahebuzo ari ijuru kandi ko abarikoreye n’umutima wabo wose n’imbaraga zabo zose n’ubwenge bwabo bwose…aribo bazarijyamo.
Icyo gihe buri wese aba yishimmye kandi agashaka ko bose bamurangamira , bamwishimira kabone n’iyo ari mu bidatunganye . Aba akeneye amashyi, kogezwa, gusasisrwa amashami no kuvugirizwa impundu.
Kiliziya nk’umubyeyi watuboneye izuba ikatwibutsa inyigisho z’ umwami wacu Yezu .umusaraba utwibutsa ko tutagomba kwihambira ku binure by’isi bishira bijojoba. Mashami ni itwereka ko tugomba gusogongera ku byishimo by’isi ariko tukihutira gutegura Pasika. Urubyiruko akenshi rushaka kugarukira kuri Mashami kandi hari PASIKA. Uko gusubira babiterwa n’uwa gatanu mutagatifu ubatera ubwoba. « Ishema ryacu ni umusara wa Yezu. »
2. Gukunda ubuzima bworoshye
Kuri uyu munsi Papa agaruka ku kwitanga kwa Nyagasani Yezu . Igihe agize ati « Ibi mijye mubikora bibe urwibutso rwajye » yashimangiye mube umurage wo kwitanga. Kuri mashami rero abato bibutswa ko uwihambira ku buzima bwe azabubura. Ntibagomba kuguma muri hosana ya mashami bagomba kujya kuri golgota y'ubuzima bwabo
3. Kubura icyerekezo mu nyanja ngari y’ibibazo byugarije isi
Papa Yohani Pahulo II amaze kureba ukuntu urubyiruko rubaye ho mu bibazo byinshi yarutuye umusaraba arubwira ngo mbahaye uyu musaraba nk'inzira y'amizero n'igisubizo cy'urujya n'uruza rw'ibibazo mufite. Yezu ntiyaje gukuraho imibabaro yacu, yewe ntiyaje no kuyoroshya ahubwo mu kubabarana natwe yahaye mwene muntu amizero ko Imana itadutererana ahubwo ituba iruhande.
Papa yashakaga kandi kwigisha urubyiruko kudakunda inzira y'ibyoroshye.....inzira y'umusaraba y'umujeune wacu muri iki gihe hakabamo ejo nzamera nte, ubushomeri, ubukene, ubutane mu miryango, guta umuco n’uburere ndemyagiguhugu n’imigenzo mboneramana, kwirukankira indonke…
« Mushore imizi muri Kristu kandi mube ariwe mwishingikirizaho mukomejwe n’ukwemera »
( Reba Kol 2,7)
A.J M Vianney DUSHIMIYIMANA
Aumonier diocésain de la jeunesse


text:
Bimwe mu biranga ba Annie
Ni umuntu wiyemera, ukunda kuyobora kandi uba ushaka iteka kugaragaza itandukaniro hagati ye n’abandi. Asa n’usuzugura ariko si ku bantu bose, kuko byose abikora bitewe n’uko yakubonye.
Annie ni umuntu ugira amakenga, akaba n’umunyamatsiko, aba yumva yamenya utuntu twose ariko kandi agira ibanga, nta makuru wamukuraho atabishatse.
Aritanga cyane mu kazi gusa agira igitugu iyo abaye umuyobozi kuko aba yumva ko ibyo ashaka abandi bagomba kubikora.
Aho kugira ngo agire inshuti mbi zimuyobya cyangwa yumva atazishimiye kubera wenda ko hari ibyo badahuza, arazireka agahitamo kwigendana wenyine cyangwa se kwibana.
Iyo agiye kwiyemeza ikintu arabanza akareba ko kidahabanye n’ukwemera kwe ndetse n’urwego afite mu mashuri.
Annie biragoye kumusobanukirwa kuko rimwe na rimwe ashobora kukuryarya, ugasanga araseka kandi ababaye.
Mu rukundo, Annie yita cyane ku mukunzi we ariko ntabwo apfa kubigaragaza kuko abikora mu ibanga. Akunda umuntu umubwiza ukuri kuko nawe iyo azi ikintu atagica ku ruhande.
Azi gushima umuntu wakoze neza ko kwishimira ibyagezweho ariko n’uwakoze nabi cyangwa utagize icyo ageraho aramunenga.
Akunze kuyobora, kuba umunyabugeni no gukora imirimo yo kuvugira abarengana.
Ni umuntu ukunda kuba ahantu hatuje akitekerezaho kandi agashyira ibintu bye ku murongo.


text:
Murakoze kutugezaho aya makuru,ariko abafana ba nkuru muransetsa kweli ariko Imana muba muvuga n'iyihe n'iyo mu ijuru cyangwa n'iy'ikuzimu,mwirirwa mwica abantu baremwe mu ishusho y'Imana yo mu ijuru,nubwo abo ba General bataza Imana izaza ibahane nabonye ukuntu mwica abantu mbona nta zina mufite n'inyamaswa zibarusha imbabazi ibyo mwakoze kdi mugikora bizabagaruka bizajya ku gahanga kanyu ngo ONU yarabatinye gute se? mugira Peteroli se?amabuye y'agaciro se? nabonye ubwicanyi bwanyu kuli satellite ndumirwa wowe uvuga u Rwanda ugomba kuba ur'umuturage usanzwe utazi ibyo uvuga uwo Mugabo nkuru na bagenzi be barabizi nta na rimwe tutabakubise haliya hakurya ntabwo yapima kandi ntiyabirota kuko twarabakubise inshuro nyinshi cyane,nubu kandi twabakubita gusa tubarusha ubwenge kandi tubarusha Imana tubarusha ubutunzi tubarusha ingabo,mwese abanditse mwakoze,Imirasire mureke coment's itambuke umwaka mwiza,Murakoze.
Kalisa Robert - 8/01/2017 saa 09:24


text:
2 samweli 1
Dawidi abikirwa ko Sawuli na Yonatani bapfuye
1.Nuko Sawuli aratanga. Kandi Dawidi atabarutse avuye kwica Abamaleki, ageze i Sikulagi ahasibira kabiri. 2.Ku munsi wa gatatu haza umugabo uvuye mu rugerero rwa Sawuli, ashishimuye imyenda ye, yisīze umukungugu mu mutwe, ageze kuri Dawidi yikubita hasi aramuramya. 3.Dawidi aramubaza ati Uraturuka he? Aramusubiza ati Ncitse ku icumu mu rugerero rwAbisirayeli. 4.Dawidi aramubaza ati Byagenze bite? Ndakwinginze mbwira. Aramusubiza ati Abantu bahunze ku rugamba, kandi benshi muri bo baguye mu ntambara barapfa. Sawuli na Yonatani umuhungu we na bo barapfuye. 5.Dawidi abaza uwo muhungu wamubikiye ati Ariko wabibwiwe niki ko Sawuli na Yonatani umuhungu we bapfuye? 6.Uwo muhungu wamubikiraga aravuga ati Narigenderaga ngeze ku musozi wi Gilibowa, mbona Sawuli yishita ku icumu, kandi mbona amagare nabahetswe namafarashi bamusatiriye. 7.Maze Sawuli akebutse inyuma arambona, arampamagara ndamwitaba nti Karame. 8.Arambaza ati Uri nde? Ndamusubiza nti Ndi Umwamaleki. 9.Arambwira ati Nyamuna igira hano unsonge, dore ndembejwe numubabaro, kuko nkiri muzima. 10.Nuko ndamwegera, ndamusonga kuko nari menye neza ko atakiri uwo gukira, namara kugwa. Mperako mucuza ikamba ryari ku mutwe numuringa wari ku kuboko, none mbizaniye databuja. 11.Dawidi afata imyenda ye arayishishimura, nabari kumwe na we bose babigenza batyo. 12.Bacura umuborogo bararira, biyiriza ubusa bageza nimugoroba, bababajwe na Sawuli numuhungu we Yonatani kandi nabantu bUwiteka ninzu ya Isirayeli, kuko bicishijwe inkota. 13.Dawidi abaza uwo muhungu wamubikiye ati Uri uwa he? Ati Ndi umwana wUmwamaleki wumunyamahanga. 14.Dawidi aramubaza ati Ni iki cyatumye udatinya, ugahangara kuramburira ukuboko kwica umuntu Uwiteka yimikishije amavuta? 15.Dawidi ahamagara umwe wo mu basore ati Mwegere umusumire. Aramusogota arapfa. 16.Dawidi aramubwira ati Amaraso yawe abe ari wowe aba ku mutwe, kuko akanwa kawe ari ko muhamya nkuko uvuze ngo Nishe uwo Uwiteka yimikishije amavuta.
Dawidi aborogera Sawuli na Yonatani
17.Nuko Dawidi aborogera Sawuli numuhungu we Yonatani uyu muborogo, 18.abategeka kwigisha Abayuda indirimbo yumuheto, yanditswe mu gitabo cya Yashari. 19.Icyubahiro cyawe, Isirayeli, Cyiciwe mu mpinga zimisozi! Erega abanyambaraga baraguye! 20.Ntimuzabivuge muri Gati, Ntimuzabyamamaze mu nzira zAbashikeloni, Abakobwa bAbafilisitiya batanezerwa, Abakobwa babatakebwe be kwishimagiza. 21.Mwa misozi yi Gilibowa mwe, Kuri mwe ntihagatonde ikime, ntihakagwe imvura, Ntihakabe imirima yera imyaka yamaturo, Kuko ari ho ingabo yumunyambaraga yagwanye umugayo, Ni yo ngabo ya Sawuli, nkiyo utimikishijwe amavuta. 22.Umuheto wa Yonatani ntiwasubiraga inyuma, Ngo uve ku maraso yabishwe, No ku banyambaraga bibihangange, Kandi inkota ya Sawuli ntiyavukaga. 23.Sawuli na Yonatani bari beza, Bafite igikundiro bakiriho, Kandi mu ipfa ryabo ntibaguye ukubiri. Bari abanyamuvumbuko kurusha ikizu, Bari abanyamaboko kurusha intare. 24.Bakobwa ba Isirayeli, nimuririre Sawuli, Wabambikaga imyenda yimihemba yo kurimbana, Warimbishaga imyambaro yanyu izahabu. 25.Erega abanyambaraga baguye mu ntambara hagati! Yonatani yiciwe mu mpinga zimisozi yawe. 26.Unteye agahinda mwene data Yonatani, Wambereye uwigikundiro bihebuje. Urukundo wankundaga rwari igitangaza, Rwarutaga urukundo rwabagore. 27.Erega abanyambaraga baraguye, Nintwaro zabo zirashize!
Uri gusoma 2 samweli igice cya:


text:
2 yohana 1
1.Jyewe Umukuru ndabandikiye, Kuriya watoranijwe, wowe nabana bawe, abo nkunda byukuri, nyamara si jye jyenyine ubakunda ahubwo nabazi ukuri bose barabakunda, 2.ku bwukuri kuri muri twe kandi kukazaba muri twe iteka ryose. 3.Ubuntu nimbabazi namahoro biva ku Mana Data wa twese no kuri Yesu Kristo Umwana we, bibane namwe mu kuri no mu rukundo.
Urukundo rwa kivandimwe nabigisha bibinyoma
4.Nishimiye cyane kuko nasanze bamwe mu bana bawe bagendera mu kuri, nkuko twategetswe na Data wa twese. 5.Nuko rero ndakwinginga, mubyeyi (si uko nkwandikira itegeko rishya ahubwo ni iryo dusanganywe, dufite uhereye mbere na mbere) kugira ngo dukundane. 6.Uru ni rwo rukundo: ni uko tugenda dukurikiza amategeko ye. Itegeko ryImana ngiri: ni uko tugendera mu rukundo nkuko mwigishijwe uhereye mbere na mbere. 7.Kuko abayobya benshi badutse bakaza mu isi, batemera ko Yesu Kristo yaje afite umubiri. Uvuga atyo ni we uyobya kandi ni we Antikristo. 8.Mwirinde mutabura ibyimirimo mwakoze, ahubwo ngo muzahabwe ingororano itagabanije. 9.Umuntu wese urengaho ntagume mu byo Kristo yigishije ntafite Imana, naho uguma mu byo yigishije ni we ufite Data wa twese nUmwana we. 10.Nihagira uza iwanyu atazanye iyo nyigisho, ntimuzamucumbikire kandi ntimuzamuramutse muti Ni amahoro, 11.kuko uzamuramutsa atyo azaba afatanije na we mu mirimo ye mibi. 12.Nubwo mfite byinshi byo kubandikira sinshatse kubyandikisha wino ku rupapuro, ahubwo niringiye kuzaza iwanyu ngo tuvugane duhanganye, umunezero wacu ube mwinshi. 13.Abana bintore, mwene so, baragutashya.
Uri gusoma 2 yohana igice cya: